Yuda 1 | Biblia Le Internet Dzi | Xexe Yeye Gɔmeɖeɖe (1984)\nMateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1\n1 Yuda, Yesu Kristo ƒe kluvi, gake henye Yakobo nɔvi, le esia ŋlɔm na ame siwo woyɔ, siwo Mawu Fofo la lɔ̃, eye wole ƒomedodo me kplii, eye wòkpɔ wo ta na Yesu Kristo: 2 Nublanuikpɔkpɔ kple ŋutifafa kpakple lɔlɔ̃ nadzi ɖe edzi na mi. 3 Lɔlɔ̃tɔwo, togbɔ be menɔ agbagba ɖe sia ɖe dzem be maŋlɔ xɔxɔ si mí katã míakpɔ ŋu nya na mi hã la, mekpɔe be, ehiã be maŋlɔ agbalẽ na mi atsɔ axlɔ̃ nu mi be, miaʋli sesĩe hena xɔse si wotsɔ na ame kɔkɔewo zi ɖeka ɖe ɣeyiɣiawo katã nu la boŋ. 4 Susu si tae nye be, ame aɖewo va tra ɖe eme dzaa, ame siwo Ŋɔŋlɔawo ɖo ɖi hena ʋɔnudɔdrɔ̃ sia ɣeyiɣi didi aɖee nye esia, ame mavɔ̃mawuwo, ame siwo trɔa mía Mawu ƒe amenuveve la wòzua mɔɖeɖe ɖe ŋukpenanuwo wɔwɔ ŋu, eye womewɔa nuteƒe na míaƒe Aƒetɔ ɖeka kolia, si nye Yesu Kristo, si tɔ míenye la o. 5 Medi be maɖo ŋku edzi na mi, togbɔ be mienya nuwo katã zi ɖeka ɖe ɣeyiɣiawo katã nu hã, be togbɔ be Yehowa ɖe dukɔ aɖe tso Egipte nyigba dzi hã la, etsrɔ̃ ame siwo meɖe xɔse fia o la emegbe. 6 Eye mawudɔla siwo meyi edzi nɔ afi si woda wo ɖo le gɔmedzedzea me o, ke boŋ wogblẽ woawo ŋutɔwo ƒe nɔƒe ɖi la, etsɔ babla mavɔwo dzra wo ɖo ɖi ɖe viviti tsiɖitsiɖi me hena ŋkeke gã la ƒe ʋɔnudɔdrɔ̃. 7 Nenema kee Sodom kple Gomora kpakple du siwo ƒo xlã wo hã, esi wonɔ agbe gbegblẽ wògbɔ eme abe woawo ke ene hedze ŋutilã yome hena eŋudɔwɔwɔ le mɔ si mele dzɔdzɔme nu o megbe la, wotsɔ wo wɔ nuxlɔ̃amekpɔɖeŋu na mí, to ale si wotsɔ dzo mavɔ he to na woe me. 8 Ke hã la, nenema kee ame siawo hã, to susu dzodzrowo bubu me la, woƒoa ɖi ŋutilã la, eye wodoa vlo aƒetɔnyenye heƒoa nu gbegblẽ tso ŋutikɔkɔemewo ŋu. 9 Gake esi nya aɖe ɖo mawudɔlawo ƒe tatɔ Mixael kple Abosam dome, eye wònɔ nya hem kplii le Mose ƒe ŋutilã ŋu la, metee kpɔ be yeadrɔ̃ ʋɔnui to nya manyomanyowo gbɔgblɔ nɛ me o, ke boŋ egblɔ be: “Yehowa neka mo na wò.” 10 Ke hã, ame siawo le nu gbegblẽ ƒom le nu siwo katã womenya ŋutɔŋutɔ o la ŋu; gake nu siwo katã gɔme wose le dzɔdzɔme nu abe lã manyanuwo ene la, nu siawo me woyi edzi le nu gblẽm le wo ɖokuiwo ŋu le. 11 Baba na wo, elabena wodze Kain ƒe mɔ dzi yina, eye woƒu du dze Bileam yome le eƒe mɔ manyomanyo la dzi hena fetu, eye wotsrɔ̃ le Kora ƒe nuƒoƒo aglãdzedzetɔe la me! 12 Ame siawoe nye agakpe siwo ɣla ɖe tɔ gɔme le miaƒe lɔlɔ̃nuɖuɖuwo me, siwo le nu ɖum kpli mi, alẽkplɔla siwo nyia wo ɖokuiwo vɔvɔ̃manɔmee; alilikpo siwo me tsi mele o, siwo ya lɔna yina gbɔnae; ati siwo li va se ɖe kele ƒe nuwuwu, gake wometsea ku o, woku zi eve, eye woho wo; 13 ƒutsotsoe dzeagbo siwo kplɔa woawo ŋutɔwo ƒe ŋukpenanuwo va kɔna ɖe gota; ɣletivi siwo mezɔna ɖe ɖoɖo aɖeke nu o, siwo wodzra viviti tsiɖitsiɖi ɖo ɖi na tegbee. 14 Ɛ̃, Henox, ame si nye adrelia tso Adam dzi, gblɔ nya ɖi tso woawo hã ŋu, esime wògblɔ be: “Kpɔ ɖa! Yehowa va kple eƒe aʋakɔ kɔkɔe akpeakpewo, 15 be yeadrɔ̃ ʋɔnu wo katã, eye yeabu fɔ ame mavɔ̃mawuwo katã le woƒe mawumavɔ̃mavɔ̃nuwɔna siwo wowɔ le mawumavɔ̃mavɔ̃ me, kple nya baɖa siwo katã nu vɔ̃ wɔla mavɔ̃mawuwo gblɔ tso eŋuti, la ta.” 16 Ame siawo nye liʋiliʋililawo, ame siwo toa nyatoƒoe le woƒe agbe ŋuti, ame siwo wɔa nu le woawo ŋutɔwo ƒe didiwo nu, eye woƒe nuwo gblɔa nya gã nya gãwo, eye wodea bubu amewo ŋu le woawo ŋutɔwo ƒe viɖe ta. 17 Ke miawo la, lɔlɔ̃tɔwo, miɖo ŋku nya siwo mía Aƒetɔ Yesu Kristo ƒe apostolowo gblɔ do ŋgɔ la dzi, 18 ale si wonɔ gbɔgblɔm na mi be: “Le ɣeyiɣi mamlɛa me la, fewuɖulawo anɔ anyi, ame siwo awɔ nu le woawo ŋutɔwo ƒe mawumavɔ̃mavɔ̃ ƒe dzodzro nu.” 19 Ame siawoe dea mama amewo me, ame siwo le abe lãwo ene, siwo me gbɔgbɔ la mele o. 20 Gake miawo la, lɔlɔ̃tɔwo, to mia ɖokui tutu ɖo ɖe miaƒe xɔse kɔkɔetɔ kekeake la dzi, kple gbedodoɖa le gbɔgbɔ kɔkɔe me dzi la, 21 midzra mia ɖokui ɖo ɖe Mawu ƒe lɔlɔ̃ la me, esime miele mía Aƒetɔ Yesu Kristo ƒe nublanuikpɔkpɔ hena agbe mavɔ la lalam. 22 Azɔ hã, miyi edzi mianɔ nublanui kpɔm na ame aɖewo, siwo me ɖikekewo le; 23 mihe wo do go tso dzo la me miatsɔ axɔ na wo. Gake miyi edzi miakpɔ nublanui na ame bubuwo, eye miwɔ esia kple vɔvɔ̃, eye mialé fu awutewui si ŋutilã la ƒo ɖii la kura gɔ̃ hã. 24 Ke ame si ate ŋu akpɔ mia ta be miagakli nu o, eye wòana mianye ame maƒoɖiwo le eƒe ŋutikɔkɔe la ŋkume le dzidzɔ gã me, 25 Mawu ɖeka kolia, si nye mía Ðela to Yesu Kristo, mía Aƒetɔ la dzi la, tɔ nanye ŋutikɔkɔe, gãnyenye, ŋusẽ gã kple dziɖuɖu hena ɣeyiɣi mavɔmavɔ siwo va yi, fifia, kple yi mavɔmavɔ me. Amen.


Psalmowo 89 | Biblia Le Internet Dzi | Xexe Yeye Gɔmeɖeɖe\nHadzidzi le Yehowa ƒe lɔlɔ̃ si nu metsina o la ŋu\nNubabla kple David (3)\nDavid ƒe dzidzimevi ali ke tegbee (4)\nMawu ƒe amesiamina la yɔnɛ be ‘Fofo’ (26)\nNubabla kple David ŋuti kpeɖodzi (34-37)\nAme aɖeke masi le Tsiẽƒe nu o (48)\nMaskil.* Ezrahitɔ Etan+ ƒe ha. 89 Madzi ha le Yehowa ƒe lɔlɔ̃ si nu metsina o la ŋu ɖaa. Make nu agblɔ wò nuteƒewɔwɔ ŋu nya na dzidzimeawo katã. 2 Elabena megblɔ be: “Àɖo wò lɔlɔ̃ si nu metsina o la anyi tegbee,+Eye nèli ke wò nuteƒewɔwɔ ɖe dziƒowo sesĩe.” 3 “Mebla nu kple nye ame tiatia la;+Meka atam na nye subɔla David be:+ 4 ‘Mali ke wò dzidzimevi+ tegbee,Eye maɖo wò fiazikpui anyi tso dzidzime yi dzidzime.’”+ (Sela) 5 Oo Yehowa, dziƒowo akafu wò nukudɔwo,Ɛ̃, woakafu wò nuteƒewɔwɔ le ame kɔkɔewo ƒe ha me. 6 Elabena ame kae le dziƒo si woatsɔ asɔ kple Yehowa?+ Ame kae le abe Yehowa ene le Mawu viwo dome?+ 7 Wode bubu gã Mawu ŋu le ame kɔkɔewo ƒe adaŋudeha la me;+Elolo eye ŋɔdzi le eŋu ŋutɔ na ame siwo katã ƒo xlãe.+ 8 Oo aʋakɔwo ƒe Yehowa,Ame kae sesẽ de nuwò, Oo Yah?+ Wò nuteƒewɔwɔ ƒo xlã wò godoo.+ 9 Wòe ɖu atsiaƒu ƒe agbodzedze dzi;+Ne eƒe tsotsoewo de dzi la, wòe nana wòdzea akɔ anyi.+ 10 Wòe gbã Rahab*+ gudugudu abe ame si wowu ene.+ Ètsɔ wò alɔ sesẽ la ka wò futɔwo hlẽ.+ 11 Tɔwòe nye dziƒowo, tɔwòe nye anyigba hã;+Anyigba wɔnu la kple edzinuwo katã la,+ wòe ɖo wo anyi. 12 Wòe wɔ dziehe kple anyiehe;Tabor To+ kple Hermon To+ kafua wò ŋkɔ kple dzidzɔ. 13 Tɔwòe nye alɔ sesẽ;+Ŋusẽ le wò asi ŋu;+Wò nuɖusi de dzi.+ 14 Èli wò fiazikpui anyi ɖe dzɔdzɔenyenye kple ʋɔnu dzɔdzɔe dɔdrɔ̃ dzi;+Amenuveve kple nuteƒewɔwɔ nɔa ŋkuwòme.+ 15 Dzidzɔtɔwoe nye dukɔ si nya aseyetsotso.+ Oo Yehowa, wozɔna le wò mo ƒe kekeli me. 16 Wotsoa aseye le wò ŋkɔ me ŋkeke blibo la,Eye wodoa wo ɖe dzi le wò dzɔdzɔenyenye me. 17 Elabena wòe nye woƒe ŋusẽ ƒe atsyɔ̃,+Eye wò ŋudzedzekpɔkpɔ ɖe mía ŋu na míaƒe ŋusẽ* de dzi.+ 18 Elabena míaƒe akpoxɔnu la nye Yehowa tɔ,Míaƒe fia la nye Israel ƒe Kɔkɔetɔ la tɔ.+ 19 Ɣemaɣi la, èƒo nu na ame siwo wɔa nuteƒe na wò la le ŋutega me gblɔ be: “Mena ŋusẽ kalẽtɔ aɖe;+Medo ame tiatia aɖe ɖe dzi le dukɔ la dome.+ 20 Mekpɔ nye subɔla David;+Mesi nye ami kɔkɔe nɛ.+ 21 Nye asi alée ɖe te,+Eye nye alɔ ado ŋusẽe. 22 Futɔ aɖeke maka adzɔ nɛ o,Eye ame madzɔmadzɔ aɖeke matee ɖe to o.+ 23 Mato eƒe adikãtɔwo nyanyanya le eŋgɔ,+Eye maƒo ame siwo lé fui la aƒu anyi.+ 24 Nye nuteƒewɔwɔ kple amenuveve anɔ kplii,+Eye eƒe ŋusẽ* ade dzi le nye ŋkɔ me. 25 Mana eƒe asi* nade atsiaƒu dzi,Eye eƒe nuɖusi nade tɔsisiwo dzi.+ 26 Agblɔ nam be: “Fofonye nènye,Nye Mawu kple nye xɔname ƒe Agakpe.’+ 27 Eye mana wòazu ŋgɔgbevi,+Ne wòakpɔ ŋusẽ ɖe anyigbadzifiawo dzi.+ 28 Nye amenuveve anɔ kplii tegbee,+Eye nye nu, si mebla kplii anɔ anyi ɖaa.+ 29 Maɖo eƒe dzidzimevi la anyi tegbee,Eye eƒe fiazikpui anɔ anyi ŋkeke ale si dziƒo li.+ 30 Ne viawo gblẽ nye se la ɖi,Eye womezɔ le nye sewo* nu o, 31 Ne woda nye ɖoɖowo dzi,Eye womelé nye sededewo me ɖe asi o la, 32 Ekema nye hã matsɔ ameƒoti ɖe wo ŋu le woƒe tomaɖomaɖo* ta,+Eye maƒo wo ɖe woƒe vodadawo ta. 33 Ke hã, nye amenuveve mate ɖa le egbɔ akpɔ o,+Eye nyemada le nye ŋugbedodo* la dzi o. 34 Nyemada le nye nubabla la dzi o,+Eye nyematrɔ nya si do tso nye nu me la o.+ 35 Meka atam le nye kɔkɔenyenye me zi ɖeka ɖe ɣeyiɣiawo katã nu,Nyemable David o.+ 36 Eƒe dzidzimevi anɔ anyi tegbee;+Eye eƒe fiazikpui anɔ anyi ɖaa abe ɣe ene le ŋkunyeme.+ 37 Ali ke abe dzinu ene tegbee,Abe ɖasefo nyateƒetɔ si le dziŋgɔli me ene.” (Sela) 38 Ke wò la, ègbee, eye nègbe nu le egbɔ;+Èdo dziku ɖe wò amesiamina la ŋu. 39 Ètu afɔ nu, si nèbla kple wò subɔla la me;Ègblẽ kɔ ɖo na eƒe fiakuku la esi nètsɔe ƒu gbe ɖe anyigba. 40 Ègbã eƒe glikpɔwo* katã;Èmu eƒe mɔ́ sesẽwo ƒu anyi. 41 Ame siwo katã tso eme va yina la ha eƒe nuwo;Ezu alɔmeɖenu na eƒe aƒelikawo.+ 42 Èna eƒe adikãtɔwo kpɔ dziɖuɖu;*+Èna eƒe futɔwo katã tso aseye. 43 Èna eƒe yi nu tsi,Eye mèna wònɔ te ɖe aʋa nu o. 44 Èna eƒe atsyɔ̃ nu yi,Eye nèxlã eƒe fiazikpui ɖe anyi. 45 Èɖe eƒe ɖekakpuimeŋkekewo dzi kpɔtɔ;Ètsɔ ŋukpe tsyɔ nɛ. (Sela) 46 Oo Yehowa, va se ɖe ɣekaɣi nàɣla ɖokuiwò? Tegbeea?+ Ðe wò dɔmedzoe ayi edzi anɔ bibim abe dzo enea? 47 Ðo ŋu ale si gbegbe nye agbe le kpuie!+ Dzodzroe nèwɔ amegbetɔwoa? 48 Ame kae ate ŋu ayi edzi anɔ agbe eye maku akpɔ o?+ Ðe eya ŋutɔ ate ŋu aɖe eɖokui* tso Tsiẽƒe* si mea? (Sela) 49 Oo Yehowa, afi kae wò amenuvedɔ tsãtɔSiwo ŋu nèka atam le na David le wò nuteƒewɔwɔ me la le?+ 50 Oo Yehowa, ɖo ŋu vlo si wodo wò subɔlawo;Ale si metsɔ dukɔ geɖewo ƒe vlodoame ɖe akɔ; 51 Oo Yehowa, ale si wò futɔwo le alɔme ɖem;Ale si woɖu fewu le wò amesiamina ƒe afɔɖeɖewo katã ŋu. 52 Woakafu Yehowa tegbee. Amen, ɛ̃, Amen.+\n^ Anye Egipte alo eƒe Farao ye wowɔnɛ le afi sia.\n^ Alo, “dziɖuŋusẽ.”\n^ Alo, “ʋɔnudɔdrɔ̃wo.”\n^ Egɔmeɖeɖe tẽe, “nuteƒewɔwɔ.”\n^ Alo, “eƒe kpexɔwo.”\n^ Egɔmeɖeɖe tẽe, “ƒe nuɖusi de dzi.”


Yesaya 59 - Holy Bible [Ewe Bible 1913] - (Yes 59)\nKpɔ ɖa, Yehowa ƒe alɔ meto ɖe eme, be maxɔ na ame o, eye eƒe to metsi, be mase nu o;\nke boŋ miaƒe vodadawoe klã mia kple miaƒe Mawu dome, eye miaƒe nuvɔ̃woe na be, wòɣla ŋku me ɖe mi, be magaɖo to mi o.\nElabena ʋu ƒo asi na mi, eye vodada le míaƒe asibidewo ŋu, miaƒe nuyiwo daa alakpa, eye miaƒe aɖewo gblɔa nya tovo.\nAmea ɖeke meli, si biaa dzɔdzɔenyenye ta sena o, eye ame ɖeke medrɔ̃a ʋɔnu ɖe eteƒe o, woɖoa ŋu ɖe nu dzodzroa ŋu, eye wodaa alakpa, wofɔa hiãkame ƒe fu hetsɔa dzɔgbevɔ̃e dzina.\nWoƒoa dakpui ƒe azi, eye wolɔ̃a yiyiɖɔ; amesi ɖua woƒe azi la, aku, eye ne wogbãe kple afɔ la, ƒli ado atso me.\nWoƒe kawo mazu avɔ akpɔ o, eye womatsyɔ woƒe dɔwɔwɔwo o; woƒe dɔwɔwɔwo nye dɔ vɔ̃ɖiwo, eye ŋutasesẽ le woƒe asiwò me.\nWoƒe afɔwo le du dzi ɖe vɔ̃ɖiwɔwɔ ŋu, eye wole abla ɖem, be wòakɔ ʋu maɖifɔ ɖi. Woƒe susuwo nye susu vɔ̃ɖiwo, gbegblẽ kple tsɔtsrɔ̃ le wo toƒewo.\nWomenyaa ŋutifafa mɔ la o, eye nu dzɔdzɔea ɖeke menɔa wo toƒe o, woglɔ̃a woƒe mɔ, eye amesi toa eɖzi la, menyaa ŋutifafaa ɖeke o.\nEyata ɖoɖo la le adzɔge na mí, eye dzɔdzɔenyenye gbe mía gbɔ vava; míele mɔ kpɔm na kekeli, kpɔ ɖa, viviti li, míele mɔ kpɔm na xexeme ƒe kɔkɔ, ke míele zɔzɔm le blukɔ me.\nMiele asi tsam le gli ŋu abe ŋkuagbãtɔwo ene, eye míele asi tsam abe ŋkunɔwo ene. Míekli nu le ŋdɔkutsu dzatsɛ abe le zã me ene, eye miele ame damiwo dome abe ame kukuwo ene!\nMi katã miele gbe tem abe sisiblisiwo ene, eye miele xɔxlɔ̃m abe ahɔnewo ene; miele mɔ kpɔm na ʋɔnudɔdrɔ̃, ke meva o, miele mɔ kpɔm na xɔname, ke etsi adzɔge na mi.\nElabena míaƒe dzidadawo sɔ gbɔ le ŋkuwò me, eye míaƒe nuvɔwo le ɖase ɖim le mía ŋu. Elabena míedze si miaƒe dzidadawo, eye miaƒe vodadawo la, míenya wo.\nMíeda vo, eye miegbe Yehowa, miede megbe tso mia Mawu la gbɔ, eye míeƒo ŋutasesẽ kple godzedze ƒe nu, míefa alakpanya ƒe tu, eye míedzii tso dzi me.\nƉoɖo la gbugbɔ ɖe megbe, eye dzɔdzɔenyenye tsi adzɔge. Elabena nyateƒe le nu klim le kpɔdome, eye nuteƒewɔwɔ mate ŋu age ɖe eme o.\nAle nyateƒe bu ɖe ame, eye amesi ƒo asa na vɔ̃ɖiwɔwɔ la, wohae. Eye Yehowa kpɔ be, nu dzɔdzɔe wɔwɔa ɖeke meli o, eye medze eŋu o.\nEye wòkpɔ be, amea ɖeke meli o, eye wòwɔ mo yaa nɛ be, avulélaa ɖeke meli o. Tete wotso eƒe alo xɔ na eɖokui, eye eƒe dzɔdzɔenyenye kpe ɖe eŋu.\nEdo dzɔdzɔenyenye abe ga wu ene, eye wòɖɔ xɔname ƒe gakuku ɖe la; eta hlɔ̃biabia abe ava ene, eye wòda ŋuʋaʋã ɖe abɔ abe taɖedzi ene.\nAɖo eteƒe ɖe nuwɔwɔwo nu: eƒe ketɔwo to enye dziku, teƒeɖoɖo enye eƒe futɔwo tɔ, eye wòaɖo ƒukpowo ƒe nuwɔwɔwo teƒe na wo.\nƔetoɖoƒetɔwo avɔ̃ Yehowa ƒe ŋkɔ, eye ɣedzeƒetɔwo avɔ̃ eƒe ŋutikɔkɔe, elabena ele vava ge abe tɔsisi, si xaxa, eye Yehowa ƒe ahom lɔ ɖe nu la ene.\nAnye ɖela ava na Zion, eye na amesiwo trɔ tso woƒe dzidadawo me le Yakob; Yehowa ye gblɔe.\nYehowa be: Nusi mebia kpli wò la, enye si: Nye gbɔgbɔ, si le dziwò, kple nye nya, si metsɔ de nuwo la, mate ɖa le nuwo me alo le viwòwo kple viwo wo ƒe viwo nu me o, tso fifia ɖaseɖe mava me, Yehowa ye gblɔe!


Subɔ Yehowa Kple Dzi Blibo! | Nusɔsrɔ̃\nAsa, Yehosafat, Hizkiya, Yosiya\n“Oo Yehowa, meɖe kuku, ɖo ŋku ale si mezɔ le ŋkuwòme le nyateƒe kple dzi blibo me, . . . la dzi.”—2 FIA. 20:3.\nHADZIDZI: 52, 65\nNu kae wòfia be ame nasubɔ Yehowa kple dzi blibo?\nNu kae wɔ dɔ ɖe dziwò le ale si Mawu kpɔ ŋudzedze ɖe Yuda fia ene aɖewo ŋu la ŋu?\nFia ene mawo dometɔ ka ƒe kpɔɖeŋue nàdi be yeasrɔ̃, eye nu ka tae?\n1-3. Nu kae wòfia be woasubɔ Yehowa kple “dzi blibo”? Wɔ eƒe kpɔɖeŋu.\nESI míede blibo o ta la, míedaa vo zi geɖe. Gake dzidzɔtɔe la, ne míetrɔ dzi me heɖe kuku na Yehowa le xɔse me be wòatsɔ míaƒe vodadawo ake mí la, mewɔa nu ɖe mía ŋu “ɖe míaƒe nu vɔ̃wo nu o.” Ewɔa Yesu ƒe tafevɔsaa ŋu dɔ tsɔa míaƒe nu vɔ̃wo kea mí. (Ps. 103:10) Ke hã, abe ale si David gblɔe na Salomo ene la, hafi Yehowa nakpɔ ŋudzedze ɖe subɔsubɔ si míetsɔ nanɛ gbe sia gbe ŋu la, ele be ‘míasubɔe kple dzi blibo.’ (1 Kron. 28:9) Aleke mí amegbetɔ madeblibowo míate ŋu awɔ esiae?\n2 Nu si ate ŋu akpe ɖe mía ŋue nye be míatsɔ Fia Asa ƒe agbenɔnɔ asɔ kple Fia Amaziya tɔ. Yuda fia evea siaa wɔ nu si le dzɔdzɔe le Yehowa ŋkume, ke Asa ya wɔe kple dzi blibo. (2 Kron. 15:16, 17; 25:1, 2; Lod. 17:3) Fia evea siaa mede blibo o, eye woda vo ɣeaɖewoɣi. Ke hã, Asa mete ɖe aga le Mawu ƒe mɔwo dzi o, elabena esubɔ Mawu kple “dzi blibo.” (1 Kron. 28:9) Gake Amaziya ya ƒe dzi meku ɖe Yehowa ŋu bliboe o. Esi wòɖu Mawu ƒe futɔwo dzi vɔ la, elɔ woƒe mawuwo gbɔ va aƒee, eye wòva nɔ wo subɔm.—2 Kron. 25:11-16.\n3 Mawu subɔsubɔ kple “dzi blibo” fia be míaku ɖe eyama ŋu ɖaa. Le Biblia me la, nya “dzi” kuna ɖe ame si ame nye le ememe ŋu zi geɖe. Elɔ ame ƒe didiwo, tamesusuwo, nɔnɔme, ŋutetewo, nu si ʋãnɛ wòwɔa nu kple eƒe taɖodzinuwo ɖe eme. Eya ta, ame si subɔa Yehowa kple dzi blibo la ƒe mawusubɔsubɔ menyea alakpanuwɔwɔ o. Menyea ame si subɔa Yehowa le esi wobiae tso esi ta ko o, ke boŋ esubɔnɛ le esi eya ŋutɔ di be yeasubɔe ta. Ke míawo ya ɖe? Ele eme be míede blibo o, gake ne míeyi edzi ku ɖe Mawu ŋu alakpanuwɔwɔ manɔmee la, ekema míele esubɔm kple dzi blibo.—2 Kron. 19:9.\n4. Nu ka mee míadzro azɔ?\n4 Be míase nu si wòfia be míasubɔ Mawu kple dzi blibo gɔme la, na míalé ŋku ɖe ale si Asa nɔ agbee ŋu. Tsɔ kpe ɖe eŋu la, míakpɔ nu si míate ŋu asrɔ̃ tso Yuda fia bubu siwo subɔ Mawu kple dzi blibo la gbɔ. Woawoe nye Yehosafat, Hizkiya kple Yosiya. Wo ame eneawo katã da vo ɣeaɖewoɣi, gake woƒe nu dze Yehowa ŋu. Nu ka tae Mawu gblɔ tso wo ŋu be wosubɔ ye kple dzi blibo, eye aleke míate ŋu asrɔ̃ woƒe kpɔɖeŋua?\nASA ƑE DZI “KU ÐE YEHOWA ŊU BLIBOE”\n5. Afɔ vevi kawoe Asa ɖe?\n5 Esi Israel ƒe dzieheto ewo fiaɖuƒea ma ɖa le to mamlɛawo gbɔ la, Asa ye va nye Yuda fia etɔ̃lia. Eɖe trɔ̃subɔsubɔ ɖa keŋkeŋ eye wònya ŋutsu siwo gbɔ ŋutsuwo dɔna le gbedoxɔ me la ɖa le anyigba la dzi. Eɖe mamaa Maaka gɔ̃ hã ɖa be ‘wòaganye nyɔnufia azɔ o, le esi wòwɔ legba nyɔŋu aɖe ta.’ (1 Fia. 15:11-13) Gakpe ɖe eŋu la, Asa de dzi ƒo na dukɔa be “woadi Yehowa . . . eye woawɔ Se la kple mɔfiamewo dzi.” Ɛ̃, edo subɔsubɔ vavãtɔ ɖe ŋgɔ.—2 Kron. 14:4.\n6. Aleke Asa wɔ nui esi Etiopiatɔwo ho aʋa ɖe dukɔa ŋu?\n6 Yehowa yra Yuda ale be dukɔa nɔ ŋutifafa me le Asa ƒe dziɖuɖu ƒe ƒe ewo gbãtɔawo me. Emegbe Zera, Etiopiatɔ la tsɔ aʋawɔla miliɔn ɖeka kple tasiaɖam alafa etɔ̃ ho aʋa ɖe Yuda ŋu. (2 Kron. 14:1, 6, 9, 10) Aleke Asa wɔ nu le nɔnɔme sia me? Eɖo ŋu ɖe Yehowa ŋu bliboe. (Xlẽ 2 Kronika 14:11.) Mawu ɖo Asa ƒe gbedodoɖaa ŋu esi wòkpe ɖe Asa ŋu wòɖu Etiopiatɔwo dzi eye wòtsrɔ̃ woƒe aʋakɔa gbidigbidi. (2 Kron. 14:12, 13) Esime fia aɖewo mewɔ nuteƒe na Yehowa o gɔ̃ hã la, Yehowa na woɖu woƒe futɔwo dzi le eƒe ŋkɔ la ta. (1 Fia. 20:13, 26-30) Gake, Asa ya ɖo ŋu ɖe Yehowa Mawu ŋu, eye Eɖo eƒe gbedodoɖaa ŋu nɛ. Ke hã, Asa va wɔ vodada gã aɖewo emegbe. Le kpɔɖeŋu me, eyi ɖabia Siria fia ƒe kpekpeɖeŋu le esi teƒe be wòaɖo ŋu ɖe Yehowa ŋu. (1 Fia. 15:16-22) Gake, le wo katã me la, Yehowa Mawu kpɔe be Asa ƒe dzi “ku ɖe [ye] ŋu bliboe le eƒe agbemeŋkekewo katã me.” Aleke míate ŋu asrɔ̃ Asa le nu nyui wɔwɔ me?—1 Fia. 15:14.\n7, 8. Aleke nàte ŋu asrɔ̃ Asa ƒe kpɔɖeŋu le Yehowa subɔsubɔ me?\n7 Mía dometɔ ɖe sia ɖe ate ŋu adzro eɖokui me akpɔ be yeƒe dzi ku ɖe Mawu ŋu bliboe hã. Bia ɖokuiwò be, ‘Ðe meɖoe kplikpaa be madze Yehowa ŋu, maʋli subɔsubɔ vavãtɔ ta ahakpɔ eƒe amewo ta tso ŋusẽkpɔɖeamedzi gbegblẽ ɖe sia ɖe mea?’ Bu dzinɔameƒo si gbegbe wòle be wòanɔ Asa si hafi wòate ŋu atsi tsitre ɖe Maaka, si nye “nyɔnufia” le dukɔa me ŋu kpɔ! Ðewohĩ mènya ame aɖeke si wɔa nu abe Maaka ene pɛpɛpɛ ya o, ke hã, nɔnɔme aɖewo ate ŋu ado mo ɖa si abia be nàwɔ nu dzonɔamemetɔe abe Asa ene. Le kpɔɖeŋu me, ne edzɔ be wò ƒomea me tɔ alo xɔlɔ̃ kplikplikpli aɖe wɔ nu vɔ̃ eye metrɔ dzi me o, eye wòva hiã be woaɖee le haa me ɖe? Ðe nàwɔ nu dzinɔameƒotɔe ahadzudzɔ hadede kpliia? Nu kae wò dzi aʋã wò be nàwɔ?\n8 Abe ale si wòdzɔ le Asa gome ene la, yometiti ate ŋu ava dziwò, esiwo adze abe ɖe wowu tsɔtsɔ na wò ene gɔ̃ hã. Ne edzɔ alea la, àte ŋu aɖee afia be wò dzi ku ɖe Mawu ŋu bliboe ne èɖo ŋu ɖe eŋu. Ate ŋu adzɔ be wò sukuhatiwo nako wò alo aɖu fewu le ŋuwò le esi nènye Yehowa Ðasefo ta. Alo ɖewohĩ wò dɔwɔhatiwo aɖe alɔme le ŋuwò le esi nèbiaa mɔ le dɔme be yeakpɔ gɔme le mawusubɔsubɔdɔwo me alo esi mèwɔa dɔ le kpakpã vɔ megbe alo kwasiɖanuwuwuwo o ta. Ne èle nɔnɔme siawo tɔgbi me la, do gbe ɖa na Mawu, abe ale si Asa wɔe ene. Dzi nenɔ ƒowò nàɖo ŋu ɖe Yehowa ŋu eye nàtɔ afɔ to sesĩe awɔ nu si nènya be ele eteƒe si me nunya le. Ðo ŋku edzi be Mawu do ŋusẽ Asa hekpe ɖe eŋu, eye ado ŋusẽ wò hã.\n9. Aleke míate ŋu aɖee afia le gbeƒãɖeɖedɔa me be míaƒe dzi ku ɖe Mawu ŋu bliboe?\n9 Mawu subɔlawo mebua wo ɖokuiwo ɖeɖe ko ŋu o. Asa do subɔsubɔ vavãtɔ ɖe ŋgɔ. Nenema kee míawo hã míekpena ɖe amewo ŋu be “woadi Yehowa.” Aleke gbegbee wòdzea Yehowa ŋue nye esi ne ekpɔe be lɔlɔ̃ vavã si le mía si na ye kpakple ale si míedi vevie be amewo nakpɔ agbe mavɔ la ʋãa mí míeƒoa nu na míaƒe aƒelikawo kple ame bubuwo tso ye ŋu!\nYEHOSAFAT DI YEHOWA\n10, 11. Aleke nàte ŋu asrɔ̃ Yehosafat ƒe kpɔɖeŋua?\n10 Asa viŋutsu Yehosafat ‘to fofoa Asa ƒe ʋe me.’ (2 Kron. 20:31, 32) Le mɔ ka nu? Abe fofoa ke ene la, Yehosafat de dzi ƒo na dukɔa be woadi Yehowa. Ewɔ esia esi wòwɔ ɖoɖo be woatsɔ “Yehowa ƒe Segbalẽ” afia nu dukɔa. (2 Kron. 17:7-10) Eyi Israel ƒe dziehefiaɖuƒea me, yi keke Efrayim tonutowo me ke ‘ne yeagatrɔ wo ɖe Yehowa ŋu.’ (2 Kron. 19:4) Yehosafat nye fia si “di Yehowa kple eƒe dzi blibo.”—2 Kron. 22:9.\n11 Mí katã míate ŋu akpɔ gome le nufiafiadɔ gã si Yehowa na eƒe amewo le wɔwɔm egbea la me. Ðe wònye wò taɖodzinu be yeafia Mawu ƒe Nya la amewo ɣleti sia ɣleti ahadze agbagba atrɔ woƒe dzi ɖe Mawu ŋu be woasubɔea? Ne èkua kutri le esia wɔwɔ me la, Mawu ayra ɖe wò agbagbadzedzewo dzi be nàte ŋu adze Biblia nusɔsrɔ̃ gɔme. Ðe esia nye taɖodzinu si ŋu nèdoa gbe ɖa lea? Ðe nàlɔ̃ faa atsɔ wò vovoɣiwo gɔ̃ hã asa vɔe ɖe esia ta? Abe ale si ko Yehosafat yi keke Efrayim tonutowo me ke be yeakpe ɖe ameawo ŋu woatrɔ ava mawusubɔsubɔ vavãtɔ me la, míawo hã míate ŋu adze agbagba akpe ɖe ame siwo dzudzɔ gbeadzidede ŋu. Tsɔ kpe ɖe eŋu la, hamemetsitsiwo wɔa ɖoɖo ɖasrãa ame siwo woɖe le haa me, siwo le hamea ƒe anyigbamamaa me, siwo anya dzudzɔ woƒe nu vɔ̃ gbenɔnɔ la kpɔna be yewoakpe ɖe wo ŋu.\n12, 13. (a) Aleke Yehosafat wɔ nui esi nɔnɔme dziŋɔ aɖe wɔe be vɔvɔ̃ ɖoe? (b) Nu ka tae wòle be míasrɔ̃ Yehosafat ƒe kpɔɖeŋua?\n12 Abe fofoa Asa ene la, Yehosafat yi edzi ku ɖe Mawu ŋu esime aʋakɔ gã nyadri aɖe ho ɖe eŋu. (Xlẽ 2 Kronika 20:2-4.) Vɔvɔ̃ ɖo Yehosafat ale gbegbe! Ke hã, “[eɖo] tame be yeadi Yehowa.” Edo gbe ɖa na Yehowa ɖokuibɔbɔtɔe eye wòlɔ̃ ɖe edzi be ‘ŋusẽ aɖeke mele yeƒe dukɔa ŋu woanɔ te ɖe ameha gã ma nu o,’ eye ye kple dukɔa yewomenya nu si yewoawɔ o. Eɖo ŋu ɖe Yehowa ŋu bliboe hegblɔ nɛ be: “Ŋuwòe míaƒe ŋkuwo le.”—2 Kron. 20:12.\n13 Ɣeaɖewoɣi la, abe Yehosafat ene la, míawo hã míanya nu si míawɔ o, eye vɔvɔ̃ aɖo mí gɔ̃ hã. (2 Kor. 4:8, 9) Gake ɖo ŋku edzi be Yehosafat lɔ̃ ɖe edzi le gbe si wòdo ɖa le dukɔa ŋkume la me be ŋusẽ aɖeke mele ye kple yeƒe dukɔa ŋu o. (2 Kron. 20:5) Ne ƒome ƒe tae nènye la, àte ŋu asrɔ̃ Yehosafat ƒe kpɔɖeŋua. Do gbe ɖa nàbia Yehowa be wòafia mɔ mi ahado ŋusẽ mi miado dzi le nɔnɔme sesẽ si me tom miele me. Megakpe ŋu na wò be nàɖe kuku na Yehowa abia eƒe kpekpeɖeŋu le wò ƒomea ŋkume o. Esia ana woakpɔe be èɖoa ŋu ɖe Yehowa ŋu. Mawu kpe ɖe Yehosafat ŋu, eye akpe ɖe wò hã ŋuwò.\nHIZKIYA YI EDZI WƆ NU SI NYO LE YEHOWA ŊKUME\n14, 15. Aleke Hizkiya ɖee fia be yeɖo ŋu ɖe Mawu ŋu bliboe?\n14 Hizkiya nye fia si ‘ku ɖe Yehowa ŋu.’ Eye esia ɖe dzesi, elabena to vovo na Yehosafat la, Hizkiya fofo ya nye trɔ̃subɔla si meɖo kpɔɖeŋu nyui aɖeke ɖi nɛ o. Hizkiya “ɖe nuxeƒewo ɖa, egbã trɔ̃sɔtiwo gudugudu, eye wòlã Asera-ti la. Egbã akɔblida si Mose wɔ,” si dukɔa va bu legbae henɔ ta dem agu na la hã. Eku ɖe Yehowa ŋu bliboe, “eyi edzi lé Yehowa ƒe se siwo wòde na Mose la me ɖe asi.”—2 Fia. 18:1-6.\n15 Esime Asiria dukɔa, si nye xexemeŋusẽ ɣemaɣi la va xɔ Yuda duwo hetrɔ ɖe Yerusalem ŋu be yeatsrɔ̃e la, Hizkiya ɖo ŋu ɖe Yehowa ŋu kple dzi blibo. Asiria Fia Senakerib ɖe alɔme le Yehowa ŋu eye edze agbagba be yeado ŋɔdzi na Hizkiya ne wòana ta. Ke hã, Hizkiya do gbe ɖa na Yehowa hegblɔ ale si gbegbe wòka ɖe Yehowa ƒe ameɖeŋusẽ dzii. (Xlẽ Yesaya 37:15-20.) Mawu ɖo eƒe gbedodoɖaa ŋu esi wòdɔ mawudɔla ɖeka ɖa wòva wu Asiria srafo 185,000 sɔŋ.—Yes. 37:36, 37.\n16, 17. Aleke nàte ŋu asrɔ̃ Hizkiya le wò mawusubɔsubɔ me?\n16 Hizkiya va dze dɔ emegbe eye wòde kuku ge kloe. Eɖe kuku na Yehowa be wòaɖo ŋku ale si yezɔ le eŋkume la dzi. (Xlẽ 2 Fiawo 20:1-3.) Ŋɔŋlɔawo kpe ɖe mía ŋu míenyae be mímate ŋu akpɔ mɔ be Mawu nato nukumɔwo dzi ada gbe le mía ŋu alo adzi míaƒe agbenɔƒe ɖe edzi egbea o. Ke hã, abe Hizkiya ene la, mía dometɔ ɖe sia ɖe ate ŋu agblɔ na Yehowa le gbedodoɖa me be: “Mezɔ le ŋkuwòme le nyateƒe kple dzi blibo me.” Ðe nèka ɖe edzi be ŋutetea le Yehowa si be wòalé wò ɖe te le dɔléɣiwo kple nɔnɔme ɖe sia ɖe me eye wònye eƒe didi hã be yeawɔea?—Ps. 41:3.\n17 Ne míede ŋugble le Hizkiya ƒe kpɔɖeŋua ŋu la, ɖewohĩ míakpɔe be ehiã be míaɖe asi le nane si le nu gblẽm le ƒomedodo si le mía kple Mawu dome ŋu alo le míaƒe susu hem ɖa le subɔsubɔ vavãtɔ ŋu la ŋu. Le kpɔɖeŋu me, mímadi be míasrɔ̃ ame siwo le xexea me, siwo toa Internet dzi hahoo kadodomɔnuwo dzi wɔa nu ɖe ame xɔŋkɔwo ŋu abe mawuwoe wonye ene la o. Ele eme be edzɔa dzi na Kristotɔ aɖewo be yewoato mɔnu siawo dzi ado ka kple woƒe ƒometɔwo kpakple xɔlɔ̃wo ya. Ke hã, ame siwo le xexea me la dometɔ geɖe wɔa Internet dzi hahoo kadodomɔnuwo ŋu dɔ atraɖii henɔa ka dom kple ame siwo womenya o gɔ̃ hã. Alo wozãa ɣeyiɣi geɖe henɔa ame mawo ƒe fotowo kpɔm alo nɔa nu siwo woŋlɔ ɖi la xlẽm. Esia ate ŋu ana míaƒo mía ɖokui ɖe nu siwo mele vevie o la me vĩi. Ate ŋu adzɔ be Kristotɔ nava nɔ eɖokui dom ɖe dzi le ame agbɔsɔsɔme si doa ka kplii la ta, alo ado dziku gɔ̃ hã ne wo dometɔ aɖewo dzudzɔ kadodo kplii. Gake ɖe míate ŋu akpɔe le susu me be apostolo Paulo alo Priskila kple Akwila ye nye ema vu ɖe fotowo dada ɖe Internet dzi ŋu alo woto kadodomɔnu mawo dzi le ka dom kple ame siwo menye Kristotɔwo o la gbe sia gbea? Biblia gblɔ na mí be Paulo “tsɔ nya la gbɔgblɔ ɖo dɔ koŋ.” Eye Priskila kple Akwila hã zã woƒe ɣeyiɣi tsɔ ɖe “Mawu ƒe mɔ la me [na amewo] nyuie wu.” (Dɔw. 18:4, 5, 26) Míate ŋu abia mía ɖokui be, ‘Ðe meƒoa asa na nuwɔwɔ ɖe amewo ŋu abe mawuwoe wonye enea? Eye ɖe meƒoa asa na nye ɣeyiɣi xɔasiawo gbegblẽ ɖe nu maɖinuwo ŋua?’—Xlẽ Efesotɔwo 5:15, 16.\nYOSIYA LÉ YEHOWA ƑE SEDEDEWO ME ÐE ASI\n18, 19. Mɔ kawo nue nàdi be yeasrɔ̃ Yosiya le?\n18 Fia Yosiya, si nye Hizkiya ƒe tɔgbuitɔgbuiyɔvi, la hã wɔ ɖe Yehowa ƒe sededewo dzi kple “dzi blibo.” (2 Kron. 34:31) Esime wònye ŋutsuvi dzaa gɔ̃ hã la, ‘ede asi David ƒe Mawu la didi me,’ eye kaka wòaxɔ ƒe 20 la, ede asi Yuda dukɔa ŋu kɔkɔ me. (Xlẽ 2 Kronika 34:1-3.) Dzo nɔ Yosiya me ɖe Mawu ƒe lɔlɔ̃nu wɔwɔ ŋu wu Yuda fiawo dometɔ geɖe. Ke hã, esi woke ɖe Mose ƒe Segbalẽ, si anɔ eme be enye esi Mose ŋutɔ ŋlɔ kple asi ŋu hexlẽ emenyawo na Yosiya la, ekpɔe be ehiã be yeagawɔ Mawu ƒe lɔlɔ̃nu geɖe wu. Ede dzi ƒo na ame bubuwo be woasubɔ Yehowa. Esia wɔe be le Yosiya ƒe agbenɔɣi katã la, dukɔa ‘mete ɖa le Yehowa ŋu o.’—2 Kron. 34:27, 33.\n19 Abe Yosiya ene la, ele be sɔhɛwo nadze Yehowa didi gɔme esime wogakpɔtɔ nye sɔhɛwo. Anɔ eme be Fia Manase si trɔ dzi me la fia nu Yosiya tso Mawu ƒe nublanuikpɔkpɔ ŋu. Sɔhɛwo, mite ɖe mawusubɔla tsitsi siwo le miaƒe ƒomea me kple hamea me siaa ŋu ne woagblɔ nu nyui siwo gbegbe Yehowa wɔ na wo la na mi. Azɔ hã, miɖo ŋku edzi be Ŋɔŋlɔawo xexlẽ wɔ dɔ ɖe Yosiya dzi eye wòʋãe wòɖe afɔ si sɔ. Nenema kee Mawu ƒe Nya la xexlẽ aʋã wò hã be nàwɔ nu siwo ana nàgakpɔ dzidzɔ geɖe wu eye mia kple Mawu dome naganɔ kplikplikpli wu tsã, eye ade dzo yeye mewò be nàkpe ɖe ame bubuwo ŋu be woadi Mawu. (Xlẽ 2 Kronika 34:18, 19.) Biblia-sɔsrɔ̃ ate ŋu akpe ɖe ŋuwò hã be nànya mɔ siwo dzi nàto be subɔsubɔdɔ si nèwɔna na Mawu la naganyo ɖe edzi. Ne ède dzesi nu si wòle be nàwɔ la, ekema wɔe, abe ale si Yosiya wɔe ene.\n20, 21. (a) Nu kae ɖe dzesi le fia ene siwo ƒe ŋutinya me míedzro la ŋu? (b) Nu ka me míadzro le nyati si kplɔ esia ɖo me?\n20 Ðe mèkpɔe be Yuda fia ene siwo subɔ Yehowa kple dzi blibo la ƒe ŋutinyaa me dzodzro ɖe vi geɖe na mí oa? Dzo nɔ wo me ɖe Mawu ƒe lɔlɔ̃nu wɔwɔ ŋu eye woɖoe kplikpaa be yewoadze eyama ŋu. Woyi edzi nɔ Mawu ƒe lɔlɔ̃nu wɔm. Esi futɔ sẽŋuwo tsi tsitre ɖe wo ŋu gɔ̃ hã la, womena ta o. Ƒo wo katã ta la, wosubɔ Yehowa kple dzi blibo.\n21 Abe ale si míakpɔe le nyati si kplɔ esia ɖo me ene la, fia ene siwo ŋu míesrɔ̃ nu tsoe la da vo ɣeaɖewoɣi. Ke hã, Yehowa, ame si dzroa dziwo me kpɔna la kpɔe be woƒe dzi ku ɖe ye ŋu bliboe. Míawo hã míede blibo o. Eya ta, ne Yehowa dzro mía me kpɔ la, ɖe wòakpɔe be míawo hã míele ye subɔm kple dzi bliboa? Míadzro biabia sia me le nyati si kplɔ esia ɖo me.\nƉoe Ɖe Amewo Ɖoe Ɖe Amewo Subɔ Yehowa Kple Dzi Blibo!


Yesaya 18 | Biblia Le Internet Dzi | Xexe Yeye Gɔmeɖeɖe\nNya ɖe Etiopia ŋu (1-7)\n18 Baba na anyigba si dzi nu dzodzoe siwo ƒoa aʋala le,Le Etiopia-tɔsisiwo+ ƒe nuto me! 2 Edɔa amewo ɖa to atsiaƒu dzi,Eye wonɔa aƒlaʋuwo me toa tɔwo dzi gblɔna be: “Miheyi, mi dɔla ɖeablɛwo,Miyi dukɔ, si dzɔ atsu ƒlalu, si ŋu zrɔ̃ la gbɔ,Miyi dukɔ si wovɔ̃na na le afi sia afi,+Dukɔ sesẽ si ɖua duwo dzi,*Si ƒe anyigba tɔsisiwo kplɔ dzoe la gbɔ.” 3 Mi anyigbadzinɔlawo katã kple mi anyigbadzitɔwo,Nu si miakpɔ la, anɔ abe dzesitie wotu ɖe towo dzi ene,Eye miase gbeɖiɖi aɖe abe lãdzoe woku ene. 4 Elabena ale Yehowa gblɔ nam ye nye esi: “Manɔ anyi kpoo anɔ nɔnyeƒe kpɔm,*Anɔ abe dzoxɔxɔ gbãgbãgbã le ŋdɔ me ene,Anɔ abe alilikpo si le zãmu dzam le nuŋeɣi ƒe dzoxɔxɔ me ene. 5 Elabena hafi nuŋeɣi naɖo,Esime seƒoɣi nu yi, eye seƒoƒo la zu waintsetse ɖiɖi la,Atsɔ hɛ gobɛ alã alɔ sueawo,Eye woalã eƒe kaawo ahaɖe wo ɖa. 6 Woagblẽ wo katã ɖi na todzixe ƒonuwoKple anyigbadzilãwo. Xe ƒonuwo anɔ edzi le dzomeŋɔli,Eye anyigbadzilãwo katã anɔ edzi le nuŋeɣi. 7 “Ɣemaɣi la, woatsɔ nunana vɛ na aʋakɔwo ƒe Yehowa,Tso dukɔ si dzɔ atsu ƒlalu, si ŋu zrɔ̃,Dukɔ si wovɔ̃na na le afi sia afi,Dukɔ sesẽ si ɖua duwo dzi,*Si ƒe anyigba tɔsisiwo kplɔ dzoe la gbɔYi Yehowa, aʋakɔwo ƒe Mawu la, ƒe ŋkɔ nɔƒe, Zion To la dzi.”+\n^ Alo, “Dukɔ klitsu, si nyaa avuzi le ame dzi.”\n^ Agate ŋu afia, “anɔ nu kpɔm tso nɔnyeƒe.”


Nehemiya Gbugbɔ Yerusalem Ƒe Gliawo Ðɔ Ðo | Biblia Me Nusɔsrɔ̃wo Na Ðeviwo\nNa míade ŋugble le ƒe ʋɛ siwo va yi ŋu kpɔ. Nehemiya si nye Fia Artasasta ƒe subɔvi nye Israel-vi nɔ Persia dugã Susan me. Nehemiya nɔvi aɖe tso Yuda va gblɔ nya vɔ̃ aɖe nɛ be: ‘Ame siwo trɔ yi Yerusalem la mele dedie o. Womegbugbɔ dua ƒe gli kple agbo siwo Babilontɔwo gbã la tu o.’ Nya sia te ɖe Nehemiya dzi. Edi be yeayi ava na kpekpeɖeŋu le Yerusalem, eya ta edo gbe ɖa be fia la naɖe mɔ na ye yeayi.\nEmegbe la, fia la kpɔ be Nehemiya lé blanui. Fia la biae be: ‘Nyemekpɔ wò nèlé blanui alea kpɔ o. Nu kae wɔwòm?’ Nehemiya ɖo eŋu be: ‘Nu ka tae nyemalé blanui esi Yerusalem gliawo gbã o?’ Fia la biae be: ‘Nu kae nèdi be mawɔ na wò?’ Enumake Nehemiya do gbe ɖa ɖe tame. Eye wògblɔ na fia la be: ‘Meɖe kuku, na mayi Yerusalem agbugbɔ gliawo aɖo.’ Fia Artasasta ɖe mɔ na Nehemiya be wòayi, eye fia la wɔ nu siwo ana be wòanɔ dedie le mɔ legbe la zɔzɔ me. Eɖo Nehemiya Yuda nutoa dzi ɖula eye wòna ati siwo wòatsɔ awɔ dua ƒe agbowo lae.\nEsi Nehemiya va ɖo Yerusalem la, elé ŋku ɖe dua ƒe gliwo ŋu. Emegbe eƒo nunɔlawo kple dumegãwo nu ƒu eye wògblɔ na wo be: ‘Nu sia menyo kura o. Ele be míatso ɖe dɔ ŋu.’ Ameawo lɔ̃ ɖe edzi eye wodze gliawo ɖoɖo gɔme.\nGake Israel-viwo ƒe futɔ aɖewo ɖu fewu le wo ŋu eye wogblɔ be: ‘Abei ate ŋu amu gli si ɖom miele la.’ Dɔwɔlawo mede nu eme na wo o, woyi glia ɖoɖo dzi. Glia nɔ dzi yim eye wònɔ sesẽm ɖe edzi.\nFutɔawo ɖoe be yewoato mɔ aɖewo dzi ava dze Yerusalemtɔwo dzi le vo me. Esi Yudatɔwo se nugbe si woɖo ɖe wo ŋu la, vɔvɔ̃ ɖo wo. Gake Nehemiya gblɔ be: ‘Migavɔ̃ o. Yehowa li kpli mí.’ Eɖo dzɔlawo be woakpɔ dɔwɔlawo ta, eye esia wɔe be futɔawo mete ŋu va dze wo dzi o.\nLe ŋkeke 52 pɛ ko me la, woɖo gliawo wu enu eye wode agboawo hã. Nehemiya na Lewi viwo va ƒo ƒu ɖe Yerusalem be woakɔ glia ŋu. Eɖo wo wonye hadziha eve. Woto Vudogboa ƒe atrakpuia dzi yi glia dzi eye hadziha ɖeka to glia ƒe akpa ɖeka eye evelia to akpa kemɛa ƒo xlã dua. Woku kpẽwo, ƒo gakogoewo kple saŋkuwo eye wodzi ha kafu Yehowa. Ezra yi kple hadziha ɖeka eye Nehemiya hã yi kple hadziha kemɛa eye wova do go le gbedoxɔa me. Ameawo katã, ŋutsuwo, nyɔnuwo kple ɖeviwo sa vɔwo na Yehowa eye woɖu azã. Wose woƒe dzidzɔɣlia le didiƒe ke.\n“Lãnu sia lãnu si woatu ɖe ŋuwò la madze edzi o.”—Yesaya 54:17\nNyabiasewo: Nu ka tae Nehemiya yi Yerusalem? Ŋkeke nenie wotsɔ ɖo Yerusalem gliawo?\nNexemiya Ƒe Biblia Ŋuti Gbalẽvi\nNexemiya ƒe kpɔɖeŋua fia mí be míaɖo ŋu ɖe Mawu ŋu le nɔnɔme ɖe sia ɖe me.\nMawu Ðo Eƒe Gbedodoɖa Ŋu\nXlẽ nu tso Nexemiya ŋu nàkpɔ ale si wokpe ɖe eŋu wònɔ te ɖe eƒe futɔwo nui.


Aleke Mawɔ Aɖu Tetekpɔwo Dzi? | Sɔhɛwo Biana Be\nGBE BUBU Abkhaz Afrikaans Albanian Amerika Tokunɔgbe Amharic Arabic Arabic (Lebanon) Armenian Azerbaijani Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Gun Haitian Creole Hebrew Hiligaynon Hindi Hindi (Roman) Hungarian Iban Icelandic Iloko Indonesian Isoko Italian Italy Tokunɔgbe Japanese Kachin Kannada Kikamba Kikaonde Kikuyu Kinyarwanda Kirghiz Kirundi Korean Kurdish Kurmanji (Caucasus) Kurdish Kurmanji (Cyrillic) Lingala Lithuanian Macedonian Malagasy Malay Malayalam Maltese Mambwe-Lungu Moore Myanmar Ndebele (Zimbabwe) Norwegian Nzema Okpe Ossetian Pangasinan Persian Polish Portuguese Portuguese (Portugal) Romanian Russian Samoan Sango Serbian Serbian (Roman) Setswana Seychelles Creole Shona Sinhala Slovak Slovenian Spanish Sunda Swahili Swedish Tagalog Tatar Telugu Tetun Dili Thai Tojolabal Tongan Turkish Twi Tzotzil Ukrainian Urhobo Uzbek Uzbek (Roman) Vietnamese Welsh Yoruba Zulu\nApostolo Paulo ŋlɔ bena: “Ne medi be mawɔ nu si sɔ la, nu vɔ̃ɖi wɔwɔ ƒe didi nɔa menye.” (Romatɔwo 7:21) Èse le ɖokuiwò me nenema kpɔa? Ne nenemae la, nyati sia akpe ɖe ŋuwò nànya ale si nàɖu ɖokuiwò dzi ne tetekpɔwo va dziwò.\nNyaƒoɖeamenuwo tea ŋu nana míewɔa nu gbegblẽ. Le nyateƒe me la, Biblia gblɔ be “hadede vɔ̃wo gblẽa nɔnɔme nyuiwo.” (1 Korintotɔwo 15:33) Modzakaɖeɖewo kple amewo ƒe nyaƒoɖeamenuwo ate ŋu ana dzodzro vɔ̃wo naɖo mewò be nàwɔ nu gbegblẽ, eye ate ŋu awɔe gɔ̃ hã be ‘nàdze amehawo yome le nu vɔ̃ɖi wɔwɔ me.’—2 Mose 23:2.\n“Ne èdina be yeadze amewo ŋu la, esia ate ŋu ana nàva nɔ nu sia nu si ame bubuwo wɔna la wɔm kple susu be wòalɔ̃ ye.”—Jeremy.\nBu nya sia ŋu kpɔ: Ne ètsia dzi ɖe ale si amewo abu wòe ŋu fũu akpa la, nu ka tae esia ana wòasesẽ na wò be nàɖu tetekpɔwo dzi?—Lododowo 29:25.\nNya vevitɔ: Mègana hawòtiwo ƒe nyaƒoɖeamenuwo nana nàwɔ nu si nènya be menyo o.\nNya nu siwo dzi nèxɔ se. Ne mènya nu siwo dzi nèxɔ se o la, àte ŋu ava zu ko abe fefenu aɖe si wonɔa ka hem na ene. Aɖe vi wu sãsãsã ne èwɔ ɖe Biblia ƒe aɖaŋuɖoɖo sia dzi be: “Mido nuwo katã kpɔ; milé ɖe nu si nyo la ŋu.” (1 Tesalonikatɔwo 5:21) Ne èse wò dzixɔsewo gɔme nyuie la, anɔ bɔbɔe na wò wu be nàlé wo me ɖe asi sesĩe ahaƒo asa na nu siwo tsi tre ɖe wo ŋu la wɔwɔ.\nBu nya sia ŋu kpɔ: Nu ka tae nèka ɖe edzi be wò ŋutɔ wò nyonyo tae se siwo Mawu de ku ɖe agbe nyui nɔnɔ ŋu la li ɖo?\n“Mede dzesii be ɣesiaɣi si menɔ agbe ɖe nye dzixɔsewo nu eye nyemeɖe mɔ tetekpɔ ɖu dzinye o la, amewo gadea bubu ŋunye wu.”—Kimberly.\nBibliameme si ƒe kpɔɖeŋu nàte ŋu asrɔ̃: Daniel. Anɔ eme be sɔhɛ ye Daniel gakpɔtɔ nye esime wòɖoe kplikpaa “le eƒe dzi me” be yeawɔ Mawu ƒe sededewo dzi.—Daniel 1:8.\nNe mènya nu siwo dzi nèxɔ se o la, àte ŋu ava zu ko abe fefenu aɖe si wonɔa ka hem na ene\nNya wò gbɔdzɔgbɔdzɔwo. Biblia ƒo nu tso “sɔhɛmenɔɣi ƒe nudzodzrowo” ŋu. Wonye dzodzro siwo nu sẽna, vevietɔ le ame ƒe sɔhɛmenɔɣi. (2 Timoteo 2:22) Menye gbɔdɔdɔ ƒe dzodzro ɖeɖe ko ŋue dzodzro siawo ku ɖo o, elɔ didi be yeadze amewo ŋu kple didi be yeanɔ ye ɖokui si esime mèsu te haɖe o hã ɖe eme.\nBu nya sia ŋu kpɔ: Biblia gblɔ be “nu si tea ame sia ame kpɔnae nye eya ŋutɔ ƒe nudzodzro si henɛ eye wòblenɛ.” (Yakobo 1:14) Nudzodzro kae tea wò kpɔna wu?\n“To nyateƒe na ɖokuiwò eye nàde dzesi tetekpɔ siwo dzi ɖuɖu sesẽna na wò wu. Ku nu me tso ale si nàwɔ aɖu wo dzi ŋu eye nàwɔ nuŋlɔɖi siwo nàte ŋu azã. Esia ate ŋu akpe ɖe ŋuwò be ne tetekpɔ mawo gava dziwò ake la, ànya ale si nàɖu wo dzi.”—Sylvia.\nBibliameme si ƒe kpɔɖeŋu nàte ŋu asrɔ̃: David. Ɣeaɖewoɣi la, David ɖe mɔ eya ŋutɔ ƒe nudzodzrowo kple ame bubuwo ƒe nyaƒoɖeamenuwo wɔe be wòwɔ nu gbegblẽ. Gake esrɔ̃ nu tso eƒe vodadawo me eye wòdze agbagba be yemagawɔ wo azɔ o. Edo gbe ɖa na Yehowa be: “Wɔ dzi dzadzɛ ɖe menye, eye nàde gbɔgbɔ yeye si li ke la menye.”—Psalmo 51:10.\nÐu ɖokuiwò dzi. Biblia gblɔ be: “Mègaɖe mɔ nu vɔ̃ɖi naɖu dziwò o.” (Romatɔwo 12:21) Esia fia be anya wɔ be nàɖu tetekpɔwo dzi. Àte ŋu atiae be yeawɔ nu si sɔ.\nBu nya sia ŋu kpɔ: Aleke nàwɔ aɖu ɖokuiwò dzi ahawɔ nu si sɔ ne tetekpɔ aɖe dze ŋgɔ wò?\n“Mebua ale si mase le ɖokuinye me ne meɖe mɔ tetekpɔ aɖe ɖu dzinye la ŋu. Ðe esia ana makpɔ dzidzɔa? Ðewohĩ hena ɣeyiɣi kpui aɖe. Gake ɖe dzidzɔ ma anɔ anyi ɖaa? Ao, ɖeko nye dzi anɔ fɔ bumem. Ke emae nyo wua? Gbeɖe!”—Sophia.\nBibliameme si ƒe kpɔɖeŋu nàte ŋu asrɔ̃: Paulo. Togbɔ be Paulo lɔ̃ ɖe edzi be nu gbegblẽ wɔwɔ ƒe didi nɔ ye me hã la, eɖu eɖokui dzi. Eŋlɔ bena: “Meƒoa nye ŋutilã vevie hewɔnɛ kluvii.”—1 Korintotɔwo 9:27.\nNya vevitɔ: Wò ŋutɔe atso nya me le nu si nàwɔ ne tetekpɔwo va dziwò la ŋu.\nÐo ŋku edzi be ɣeyiɣi kpui aɖe ƒe nu koe tetekpɔwo nyena. Melissa, si xɔ ƒe 20, gblɔ be: “Nu siwo nye tetekpɔ sesẽwo nam esime menɔ sekɛndrisuku (alo lycée) la megaɖia naneke nam egbea o. Ŋugbledede tso esia ŋu nana mekana ɖe edzi be tetekpɔ siwo me tom mele fifia hã nu ava yi eye be gbe ɖeka la, matrɔ akpɔ megbe akpɔe be enyo ŋutɔ be mete ŋu ɖu wo dzi.”\n“Ne meɖo tame kplikpaa be mawɔ nu nyui eye dzi nɔ ƒonye melé eme ɖe asi sesĩe la, ekpena ɖe ŋunye meɖua tetekpɔwo dzi. Le kpɔɖeŋu me, ne menya tso nya me be nyemawɔ nane o ko la, meɖonɛ kplikpaa be nyemawɔe o, eye nyemetrɔa susu alo ɖea mɔ ame bubuwo ƒe nyaƒoɖeamenuwo kpɔa ŋusẽ ɖe dzinye o.”—Olivia.\n“Woƒoa nya ɖe sɔhɛwo nu vevie be woayi kplɔ̃ɖoƒewo eye woaƒo wo ɖokuiwo ɖe nu siwo yia edzi le teƒe mawo, abe aha sesẽ nono, atike vɔ̃ɖiwo zazã kple gbɔdɔdɔ ene me. Mekpɔe be ne meɖo dze kple dzinyelawo tso nyaƒoɖeamenu siawo ŋu faa la, ekpena ɖe ŋunye ŋutɔ. Azɔ hã, ne meƒo ɖokuinye ɖe dɔwɔna aɖewo me le nye vovoɣiwo la, ekpena ɖe ŋunye meƒoa asa na nu siwo ana mawɔ nu gbegblẽ.”—Jared.\n“Go siwo me wòsesẽna nam wu be maɖu tetekpɔwo dzi le dometɔ ɖekae nye ne eva hiã be maƒo asa na nu siwo menye nu gbegblẽ le ame bubuwo gbɔ kokoko o, gake woate ŋu anye nu gbegblẽ na nye ya, le kpɔɖeŋu me, ne mele nu si matsɔ aɖe modzakae tiam. Ele be nànya nu siwo dzi nèxɔ se ale be nàte ŋu aɖu tetekpɔ mawo tɔgbi dzi, eye esia wɔwɔ xɔa ɣeyiɣi.”—Mayan.\n“Hafi nàte ŋu aɖu tetekpɔwo dzi la, ele be nàto nyateƒe na ɖokuiwò. Ele be nànya nyuie be Internet la ƒe teƒe aɖewo ate ŋu ana nàke ɖe gbegblẽnuwɔnawo ŋu bɔbɔe eye ele be nànya ale si nàwɔ nui ne eva dzɔ be èkli nu mawo siwo ate ŋu akplɔ wò ade tetekpɔ me. Ehiã be nàdze aʋa ɖi ale be nàgaɖe mɔ tetekpɔ naɖu dziwò o.”—Julian.\nƉoe Ɖe Amewo Ɖoe Ɖe Amewo Aleke Mawɔ Aɖu Tetekpɔwo Dzi?


Lododowo 8 | Biblia Le Internet Dzi | Xexe Yeye Gɔmeɖeɖe\nNunya si woɖɔ abe ame ene (1-36)\n‘Nyee nye Mawu ƒe nuwɔwɔwo ƒe gbãtɔ’ (22)\n‘Menye dɔwɔla bibi nɔ Mawu gbɔ’ (30)\n‘Mekpɔa dzidzɔ ɖe amegbetɔviwo ŋu’ (31)\n8 Ðe nunya mele ɣli dom oa? Ðe gɔmesese mekɔ eƒe gbe dzi oa?+ 2 Ele tsitre ɖe kɔkɔƒewo+ le mɔ to,Le mɔ dogoewo nu. 3 Ele ɣli dom sesĩe+Le dugbowo xa,Kple ʋɔtruawo nu be: 4 “Mi amegbetɔwo, miawo yɔm mele;Amewo* katãe mekɔ nye gbe dzi na. 5 Mi ame bebewuwo, midze aɖaŋu;+Eye mi bometsilawo, mina dzi senugɔme nasu mia si. 6 Misee, elabena nya veviwo gblɔm mele,Nu si le eteƒe tututue nye nuyiwo gblɔna; 7 Elabena nyateƒee dona le nunye,Nye nuyiwo tsri nya vɔ̃ɖi gbɔgblɔ. 8 Nye numenyawo katã le dzɔdzɔe. Nya totro alo nya trama aɖeke mele wo me o. 9 Wo katã dzɔ le nugɔmesela gbɔ,Eye wosɔ na ame siwo ƒe asi tu sidzedze. 10 Mixɔ nye amehehe ɖe klosalo teƒe,Eye mixɔ sidzedze ɖe sika nyuitɔ teƒe,+ 11 Elabena nunya nyo wu adzagba,*Nu bubu siwo katã dzroa ame la dometɔ aɖeke mede enu o. 12 “Nye—nunya—kple aɖaŋudzedzee nɔa afi ɖeka;Nye asi tu sidzedze kple tamebubuŋutete.+ 13 Yehowa vɔvɔ̃e nye fuléle vɔ̃.+ Melé fu ɖokuidodoɖedzi, dada,+ mɔ vɔ̃ɖi kple alakpanya.+ 14 Aɖaŋuɖoɖo kple nunya vavãtɔ+ le asinye;Gɔmesese+ kple ŋusẽ+ bɔ ɖe asinye. 15 Dzinyee fiawo tona ɖua fia,Eye amegãwo dea se dzɔdzɔewo.+ 16 Dzinyee amegãwo tona ɖua amegã,Eye bubumewo drɔ̃a ʋɔnu dzɔdzɔe. 17 Melɔ̃a ame siwo lɔ̃am,Eye ame siwo diam la kena ɖe ŋunye.+ 18 Kesinɔnu kple bubu le asinye,Nunɔamesi siwo megblẽna o* kple dzɔdzɔenyenye hã le gbɔnye. 19 Nye kutsetse nyo wu sika, ɛ̃, enyo wu sika si ŋu wodza,Eye nu si menana la nyo wu klosalo nyuitɔ.+ 20 Dzɔdzɔenyenye ƒe mɔ dzie mezɔna,Le nya dzɔdzɔe toƒewo titina; 21 Menaa domenyinu xɔasiwo sua ame siwo lɔ̃am la si,Eye medea nu woƒe nudzraɖoƒewo wòyɔna taŋ. 22 Yehowa wɔm menye eƒe mɔ ƒe gɔmetoto,+Eƒe nuwɔwɔwo ƒe gbãtɔ tso blema ke.+ 23 Woɖom tso gbe aɖe gbe ʋĩi ke,*+Tso gɔmedzedzea me ke, do ŋgɔ na anyigba la wɔɣi.+ 24 Wodzim hafi wova wɔ tɔ goglowo,+Esime tsidzɔƒe siwo me tsi yɔ taŋtaŋ la dometɔ aɖeke meli o. 25 Wowɔm hafi wova ɖo towo gɔme anyi,Wowɔm do ŋgɔ na togbɛwo, 26 Esi womekpɔ wɔ anyigba la kple eƒe gbadzaƒewo,Alo eƒe anyikɔ gbãtɔwo haɖe o. 27 Mele eteƒe esime wòdzra dziƒowo ɖo;+Esime wòɖe liƒo kotoo ɖe tsi gbanaa la tame,+ 28 Esime wòna alilikpowo li ke ɖe yame,Eye wòwɔ tɔ goglo la ƒe tsidzɔƒewo, 29 Esime wòɖo seɖoƒe na atsiaƒuBe eƒe tsiwo nagagbɔ eƒe sedede dzi o,+Esime wòɖo anyigba la gɔme anyi, 30 Ɣemaɣi menye dɔwɔla bibi nɔ egbɔ.+ Elɔ̃m vevie+ gbe sia gbe;Eye metsoa aseye le eŋkume ɣeawokatãɣi;+ 31 Mekpɔa dzidzɔ ɖe eƒe anyigba si wòwɔ be woanɔ edzi la ŋu,Eye nyemelɔ̃a nu le amegbetɔviwo* gbɔ kura o. 32 Azɔ vinyewo, miɖo tom;Dzidzɔtɔwoe nye ame siwo léa nye mɔwo me ɖe asi. 33 Miɖo to amehehe,+ ne miadze nunya,Eye migagbee gbeɖe o. 34 Dzidzɔtɔe nye ame si ɖoa tom,Ame si dona ɖe nye ʋɔtruwo nu kaba* gbe sia gbe,Ame si lalana le nye ʋɔtrutiwo nu; 35 Elabena ame si ƒe asi tum la, eƒe asi tu agbe,+Eye Yehowa akpɔ ŋudzedze ɖe eŋu. 36 Ke ame si mebuam ɖe ɖeke me o la wɔa nu vevi eɖokui,*Eye ame siwo katã léa fum la, ku lɔ̃m wole.”+\n^ Egɔmeɖeɖe tẽe, “Amegbetɔviwo.”\n^ Alo, “Domenyinu xɔasiwo.”\n^ Alo, “tso blemablema ke.”\n^ Alo, “amegbetɔƒomea.”\n^ Alo, “Ame si nɔa ŋudzɔ le nye ʋɔtruwo nu.”


1 Mose 30 | Biblia Le Internet Dzi | Xexe Yeye Gɔmeɖeɖe\nBilha dzi Dan kple Naftali (1-8)\nZilpa dzi Gad kple Aser (9-13)\nLea dzi Isakar kple Zebulon (14-21)\nRahel dzi Yosef (22-24)\nYakob ƒe lãhawo dzi ɖe edzi (25-43)\n30 Esi Rahel kpɔe be yemedzi vi aɖeke na Yakob o la, eʋã ŋu nɔvianyɔnua, eye wògblɔ na Yakob be: “Na vim, ne menye nenema o la, maku.” 2 Ale Yakob do dziku ɖe Rahel ŋu vevie eye wògblɔ be: “Nyee nye Mawu, ame si mena vi wò nèdzi oa?” 3 Eya ta egblɔ be: “Nye kosi Bilha+ ye nye esi. Dɔ kplii, ne wòadzi vi nam,* ale be vi nasu nye hã asinye to edzi.” 4 Eye wòtsɔ eƒe kosi Bilha nɛ wòɖe, eye Yakob dɔ kplii.+ 5 Bilha fɔ fu, eye wòdzi ŋutsuvi na Yakob. 6 Eye Rahel gblɔ be: “Mawu drɔ̃ nye nya nam, eye wòse nye gbe hã, ale be wòna viŋutsuvim.” Esia tae wòna ŋkɔe be Dan.*+ 7 Eye Rahel ƒe kosi Bilha gafɔ fu ake, eye wòdzi viŋutsuvi evelia na Yakob. 8 Eye Rahel gblɔ be: “Ʋiʋli sesẽe meʋli kple nɔvinyenyɔnua. Meɖu dzi hã!” Eya ta ena ŋkɔe be Naftali.*+ 9 Esi Lea kpɔ be yemegale vi dzim o la, etsɔ eƒe kosi Zilpa na Yakob wòɖe.+ 10 Eye Lea ƒe kosi Zilpa dzi viŋutsuvi na Yakob. 11 Eye Lea gblɔ be: “Eme nyo nam!” Eya ta ena ŋkɔe be Gad.*+ 12 Emegbe Lea ƒe kosi Zilpa dzi viŋutsuvi evelia na Yakob. 13 Eye Lea gblɔ be: “Dzidzɔ ka gbegbee nye esi! Elabena nyɔnuwo ayɔm be dzidzɔtɔ.”+ Eya ta ena ŋkɔe be Aser.*+ 14 Ke Ruben+ nɔ tsa ɖim le luxaɣi eye wòkpɔ agbitsawo le gbe me. Egbe wo tsɔ vɛ na dadaa Lea. Eye Rahel gblɔ na Lea be: “Meɖe kuku, na viwò ƒe agbitsa ƒe ɖem.” 15 Eye Lea gblɔ nɛ be: “Nu tsɛ wònye be nèxɔ srɔ̃nye tso,+ eye nègale didim be yeaxɔ vinye ƒe agbitsawo hã?” Eya ta Rahel gblɔ be: “Enyo. Gbɔwòe wòamlɔ zã sia ɖe viwò ƒe agbitsawo nu.” 16 Esi Yakob tso agble gbɔna le fiẽ me la, Lea do go yi ɖakpee gblɔ be: “Gbɔnye dɔ gee nèle, elabena metsɔ vinye ƒe agbitsawo xe fe ɖe tawò.” Ale wòdɔ egbɔ zã ma. 17 Eye Mawu tɔ na Lea, eye wòfɔ fu dzi viŋutsuvi atɔ̃lia na Yakob. 18 Eye Lea gblɔ be: “Mawu ɖo eteƒe nam,* elabena metsɔ nye kosi na srɔ̃nye.” Eya ta ena ŋkɔe be Isakar.*+ 19 Eye Lea gafɔ fu, eye wòdzi ŋutsuvi adelia na Yakob.+ 20 Eye Lea gblɔ be: “Mawu na num, ɛ̃, ena nu nyui aɖem. Srɔ̃nye alɔ̃ nye nya azɔ,+ elabena medzi viŋutsu ade nɛ.”+ Eya ta ena ŋkɔe be Zebulon.*+ 21 Emegbe edzi nyɔnuvi, eye wòna ŋkɔe be Dina.+ 22 Mlɔeba Mawu ɖo ŋku Rahel dzi, eye Mawu tɔ nɛ eye wòna wòfɔ fu.*+ 23 Efɔ fu dzi viŋutsuvi. Eye wògblɔ be: “Mawu ɖe nye ŋukpe ɖa!”+ 24 Eya ta ena ŋkɔe be Yosef*+ eye wògblɔ be: “Yehowa tsɔ ŋutsuvi bubu kpee nam.” 25 Esi Rahel dzi Yosef megbe la, Yakob gblɔ na Laban be: “Do mɔm, ne mayi nɔnyeƒe kple nye anyigba dzi.+ 26 Tsɔ srɔ̃nyewo kple vinyewo, ame siwo ta mesubɔ wò ɖo la, nam ne madzo, elabena wò ŋutɔ ènya ale si mesubɔ wòe la nyuie.”+ 27 Eye Laban gblɔ nɛ be: “Ve nunye dzro! Dzesiawo na mekpɔe be tawòe Yehowa le yrayem ɖo.” 28 Eye wògblɔ kpee be: “Gblɔ fetu si nàxɔ la nam, ne mana wò.”+ 29 Eye Yakob gblɔ nɛ be: “Wò ŋutɔ ènya ale si mesubɔ wòe, kple ale si wò lãhawo le dedie le gbɔnye;+ 30 nu sue aɖe koe nɔ asiwò hafi meva, ke wò lãhawo dzi ɖe edzi va sɔ gbɔ taŋtaŋ, eye Yehowa le yrawòm tso esime meva gbɔwò. Ke ɣekaɣie nye ŋutɔ mawɔ nane na nye ƒomea?”+ 31 Eye wògblɔ be: “Nu kae mana wò?” Yakob ɖo eŋu be: “Nyemaxɔ naneke o! Ke ne àwɔ nu ɖeka sia ko nam la, ekema mayi edzi akplɔ wò lãha la ahakpɔ wo ta.+ 32 Matsa le wò lãha blibo la dome egbea. Ðe alẽ siwo katã le ŋɔtaŋɔta alo tso kpɔ, alẽtsuiawo dometɔ siwo katã nyɔ, kple gbɔ̃nɔawo dometɔ siwo katã le ŋɔtaŋɔta alo tso kpɔ la ɖe vovo. Esiawoe anye nye fetu tso fifia.+ 33 Eye gbe si gbe nàva be yealé ŋku ɖe nye fetua ŋu la, nye anukwareɖiɖi adze ƒãa; ne èkpɔ gbɔ̃nɔ aɖe si mele ŋɔtaŋɔta alo tso kpɔ o, alo alẽtsui aɖe si menyɔ o le gbɔnye la, ekema ɖe mefii.” 34 Laban ɖo eŋu be: “Enyo! Nenɔ abe ale si nègblɔe ene.”+ 35 Eye Laban ɖe gbɔ̃tsu siwo ŋu fli le alo tso kpɔ, gbɔ̃nɔ siwo katã le ŋɔtaŋɔta alo tso kpɔ, kple alẽtsui siwo katã ŋu fli ɣi le kple esiwo katã nyɔ la ɖe vovo le ŋkeke ma dzi, eye wòtsɔ wo de viaŋutsuwo si. 36 Emegbe ena wokplɔ eƒe lãhawo yi teƒe didi aɖe si anɔ ŋkeke etɔ̃ ƒe mɔzɔzɔ tso Yakob gbɔ, eye Yakob nɔ Laban ƒe lãha siwo susɔ la kplɔm. 37 Eye Yakob tsɔ storax-ti kple yevuziti kpakple armon-ti mumuwo wɔ kpowo, eye wòɖe tsro le kpoawo ƒe teƒe aɖewo ŋu be woƒe teƒe siwo le ɣie la nadze. 38 Eye wòtsɔ kpo siawo siwo ŋu wòɖe tsro le la da ɖe tsiʋe siwo me lãhawo noa tsi le la me le lãawo ŋgɔ, ale be woayɔ asi le wo ŋgɔ ne wova tsi no ge. 39 Eya ta lãhawo yɔa asi le kpoawo ŋgɔ, eye lãhawo dzia vi siwo ŋu fli le, esiwo le ŋɔtaŋɔta, kple esiwo tso kpɔ. 40 Eye Yakob ɖe alẽtsuiawo ɖe vovo, eye wòna Laban ƒe lãhawo dze ŋgɔ lã siwo ŋu fli le kple esiwo katã nyɔ la. Azɔ enɔ eya ŋutɔ ƒe lãhawo ɖem ɖe vovo, eye metsɔa wo kpena ɖe Laban ƒe lãhawo ŋu o. 41 Eye ɣesiaɣi si lã sesẽwo le asi yɔm la, Yakob tsɔa kpoawo dana ɖe tsiʋeawo me le lãhawo ŋgɔ, eye woyɔa asi le kpoawo gbɔ. 42 Ke ne lã beliwoe la, metsɔa kpoawo dana ɖe afi ma o. Ale lã beliawo katã zua Laban tɔ ɣesiaɣi, ke lã sesẽawo ya nyea Yakob tɔ.+ 43 Eye nuwo nɔ edzi dzem na Yakob, eye lãha gbogbowo, subɔvinyɔnuwo, subɔviŋutsuwo, kposɔwo kple tedziwo va su esi.+\n^ Egɔmeɖeɖe tẽe, “ne wòadzi vi ɖe nye klo dzi.”\n^ Egɔmee nye “Ʋɔnudrɔ̃la.”\n^ Egɔmee nye “Nye Ʋiʋliwo.”\n^ Egɔmee nye “Enyonam.”\n^ Egɔmee nye “Dzidzɔ; Dzidzɔkpɔkpɔ.”\n^ Alo, “na ame si wohaya ƒe fetum.”\n^ Egɔmee nye “Fetue Wònye.”\n^ Egɔmee nye “Alɔ̃ Nye Nya.”\n^ Egɔmeɖeɖe tẽe, “eye Mawu tɔ nɛ eye wòʋu eƒe vidzidɔ.”\n^ “Yosef” nye ŋkɔ Yosifia ŋɔŋlɔ kpuie, si fia “Yah Netsɔe Kpee (Nena Wòadzi Ðe Edzi).”


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Lithuanian Malayalam Myanmar Norwegian Polish Portuguese Rarotongan Romanian Russian Samoan Sepedi Silozi Sinhala Slovak Slovenian Spanish Swahili Swedish Thai Turkish Ukrainian Vietnamese\nÐoɖo ka nue nèxlẽa Biblia le? (Wɔ dzesi ɖe eŋu)\n□Gbe sia gbe\n□Kwasiɖa sia kwasiɖa\nWu nya si gbɔna nu.\nNe Biblia xexlẽ mele nunye vivim o la, zi geɖe la, efia be . . . (Wɔ dzesi ɖe nu siwo gbɔ wòtsɔna ŋu)\n□Dzi mele dzɔyem o\n□Nye susu le nu geɖe ŋu\nÐE Biblia xexlẽ medoa dzidzɔ na wò oa? Ne nenemae la, ɖewohĩ àlɔ̃ ɖe Will, si xɔ ƒe 18, si gblɔ be, “Kuvia ate ŋu aɖo ame ɖe Biblia xexlẽ ŋu” la ƒe nya dzi. Ke hã, egblɔ kpee be, “Ne mènya mɔ si nu nàxlẽe le o koe wòdzɔna alea.”\nNu ka tae wòle be nàsrɔ̃ ale si nàxlẽ Bibliae? Àdi be yeanya nu geɖe wu tso ale si nàwɔ\n▪ awɔ nyametsotso nyuiwoe ŋua?\n▪ adze xɔlɔ̃ vavãwoe ŋua?\n▪ akpe akɔ kple nuteɖeamedziwoe ŋua?\nNunya xɔasi geɖe le Biblia me nàkpɔ ku ɖe nya mawo kple bubuwo ŋu. Enye nyateƒe be keke ɖe nunya xɔasi siawo ŋu abia agbagbadzedze geɖe. Gake agbagba siawo dzedze le ko abe kesinɔnudidi ene: Zi ale si woku kutri le kesinɔnua didi me la, zi nenema kee wokpɔa dzidzɔ ne wova ke ɖe eŋu mlɔeba!—Lododowo 2:1-6.\nAleke nàwɔ ake ɖe kesinɔnuwo ŋu le Biblia me? Aɖaka si le wò nuɖusime akpe ɖe ŋuwò nànya ale si nàxlẽ Bibliae eye—esi le axa sia megbe—hã akpe ɖe ŋuwò nànya ɖoɖo si nu nàxlẽe le. Gakpe ɖe eŋu la, te exexlẽ ƒe mɔnu siwo ado dzidzɔ na wò siwo dze le axa siwo kplɔe la kpɔ.\nNe àte ŋu azã Internet la, àte ŋu axlẽ Biblia le yevugbe me le Internet dzi ne èzã adrɛs si nye: www.watchtower.org/e/bible\nWogblɔna be viɖe si nàkpɔ tso nanewɔwɔ me la nɔ te ɖe ale si gbegbe nèku kutri le eŋu la dzi.\n▪ Alekee nya sia nye nyateƒe le Biblia xexlẽ gome?\n▪ Ɣekaɣie nàte ŋu aɖo ɖi na Biblia xexlẽ?\nALE SI NÀXLẼ BIBLIAE\nHafi nàdze exexlẽ gɔme la . . .\n▪ Kpɔ egbɔ be toɣliɖenu aɖeke mele teƒea o ale be wò susu nate ŋu anɔ nu si xlẽ ge nàla ŋu.\n▪ Do gbe ɖa nàbia nugɔmesese.\nNe èle nua xlẽm la . . .\n▪ Zã anyigba ƒe nɔnɔmetatawo kple esiwo ku ɖe Biblia me nyawo ŋu, siwo wɔ ɖeka kple ŋutinya si xlẽm nèle, woakpe ɖe ŋuwò nàkpɔ Biblia me nudzɔdzɔawo le susu me.\n▪ Bu nɔnɔme si me nua dzɔ le ŋu, eye de ŋugbe tso nyatakaka detowo ŋu.\n▪ Xlẽ etenuŋɔŋlɔ kple titinanuŋɔŋlɔawo.\n▪ Bia nyawo, abe esiwo gbɔna ene, ɖokuiwò:\nNYATEƑENYAWO: Ɣekaɣie nu sia dzɔ? Ame kae gblɔ nya siawo? Ame kae wogblɔ nya siawo na?\nNUA GƆME SESE: Aleke mate ŋu aɖe nya sia me na ame aɖe?\nASIXƆXƆ SI LE EŊU: Nu ka tae Yehowa Mawu na woŋlɔ nudzɔdzɔ sia ɖe eƒe Nyaa me? Nu kae wòɖe fia tso eƒe amenyenye alo mɔ siwo dzi wòtona wɔa nui ŋu? Nufiame kawo ŋu dɔ mate ŋu awɔ?\nExexlẽ vɔ megbe . . .\n▪ Wɔ numekuku yi ŋgɔe. Zã numekugbalẽ siwo Yehowa Ðasefowo ta, abe Insight on the Scriptures (alo Étude perspicace des Écritures) kple “All Scripture Is Inspired of God and Beneficial” (alo “ Toute Écriture est inspirée de Dieu et utile ”) ene, ne wole gbe si nàte ŋu axlẽ me.\n▪ Gado gbe ɖa ake. Gblɔ nu si nèsrɔ̃ kple ale si nèɖo be yeawɔ eŋu dɔe na Yehowa. Da akpe nɛ ɖe eƒe Nya, Biblia la, ta.\nÐoɖo Ka Nue Nàxlẽ Biblia Le?\nÀte ŋu axlẽe ale . . .\n□ Xlẽe tso gɔmedzedze va se ɖe nuwuwu.\n□ Xlẽe le ɖoɖo si nu wowu agbalẽawo ŋɔŋlɔ nu le nu loo alo le ɖoɖo si nu nuawo dzɔ le nu.\n□ Xlẽ Ŋɔŋlɔawo ƒe akpa bubu aɖe gbe sia gbe.\nDzoɖa: Xlẽ ŋutinya wɔdɔɖeamedziwo (1 Mose va ɖo Ester)\nBraɖa: Xlẽ Yesu ƒe agbenɔnɔ kple eƒe nufiafia ŋuti nuŋlɔɖiwo (Mateo va ɖo Yohanes)\nKuɖa: Xlẽ Kristo hamea ƒe gɔmedzeŋutinya (Dɔwɔwɔwo)\nYawoɖa: Xlẽ nyagblɔɖiwo kple agbe nyui nɔnɔ ŋuti mɔfiamewo (Yesaya va ɖo Maleaxi, Nyaɖeɖefia)\nFiɖa: Xlẽ hakpanya kple hadzidzi wɔdɔɖeamedziwo (Hiob, Psalmowo, Hawo Ƒe Ha)\nMemleɖa: Xlẽ nu tso nunya si sɔ na agbenɔnɔ ŋu (Lododowo, Nyagblɔla)\nKwasiɖa: Xlẽ lɛta siwo woŋlɔ na hameawo (Romatɔwo va ɖo Yuda)\nÐoɖo ka ke nue nàdi be yeaxlẽe le o, kpɔ egbɔ be nànɔ dzeside wɔm ɖe akpa siwo nèxlẽ vɔ la ŋu! Wɔ dzeside sia ✔ ɖe ta ɖe sia ɖe si nèxlẽ wu enu la xa, alo le mɔ bubu nu la, àte ŋu ade dzesi ta siwo nèxlẽ vɔ la ɖi.\nTso aɖaka sia eye nàtsɔe ade wò Biblia me!\n[Aɖaka/Nuwo ƒe nɔnɔme si le axa 28]\nNÀ AGBE NAÐO ŊƆŊLƆAWO ME!\nKpɔ ɖokuiwò le nu si xlẽm nèle la me. Le kpɔɖeŋu me:\n□ Ðo ameŋkɔwo ɖe woƒe dzidzimewo nu.\n□ Trɔ ŋutinyawo woazu nutatawo. Le kpɔɖeŋu me, ne èle nu xlẽm tso nuteƒewɔla aɖe ŋu la, tsɔ amea ƒe nɔnɔme nyuiwo do ƒome kple nu siwo amea wɔ kpakple yayra siwo wòkpɔ.—Lododowo 28:20.\n[Nuwo ƒe nɔnɔme]\n□ Ta nu ŋutɔŋutɔwo tsɔ ɖɔ ŋutinyaa.\n□ Ta nu vovovowo tsɔ ɖɔ ale si nanewo dzɔ ɖe wo nɔewo yomee. Ŋlɔ nu siwo yi edzi le nudzɔdzɔ ɖe sia ɖe me ɖe exa.\n□ Wɔ nuwo, abe Noa ƒe aɖakaʋua ene, ƒe suetɔ le woƒe dzidzemewo nu pɛpɛpɛ.—Le kpɔɖeŋu me, kpɔ January 2007 ƒe yevugbe me Nyɔ!, axa 22.\n□ Mia kple xɔlɔ̃wo alo ƒometɔwo mixlẽ nu ɖekae wòaɖi. Aɖaŋuɖoɖo: Mitia ame ɖeka wòaxlẽ numeɖela ƒe akpa dzi. Ame bubuwo ate ŋu axlẽ ame siwo ŋu ŋutinyaa ku ɖo ƒe akpa vovovoawo.\n□ Tia ŋutinya aɖe, eye nàtrɔe wòazu nyadzɔdzɔ me ŋutinya. Ƒo nu tso nudzɔdzɔa ŋu le mɔ vovovowo nu to “gbebiabia” ame siwo wɔ ame siwo ŋu ŋutinyaa ku ɖo kpakple eteƒekpɔlawo ƒe akpa dzi me.\n□ Tia ŋutinya aɖe si me ame aɖe wɔ nyametsotso gbegblẽ le eye nàsusu nudzɔdzɔa ƒe nuwuwu bubui! Le kpɔɖeŋu me, bu Petro ƒe nugbegbe le Yesu gbɔ ŋu. (Marko 14:66-72) Mɔ nyuitɔ ka nu Petro ate ŋu awɔ nu le le nɔnɔme sesẽ ma me hafi?\n□ Kpɔ alo se Biblia me drama siwo wowɔ ɖe video dzi alo lé ɖe mɔ̃ dzi.\n□ Ŋlɔ drama aɖe le ɖokuiwò si. Ŋlɔ nu siwo woate ŋu asrɔ̃ tso eme la kpe ɖe eŋu.—Romatɔwo 15:4.\nSUSU AÐEE NYE ESI: Mía kple xɔ̃wò ʋɛ aɖewo miwɔ drama sia ɖekae.\nNU SI AƲÃ WÒ BE NÀXLẼE\n▪ Ðo taɖodzinu aɖe na ɖokuiwò! Ŋlɔ ɣletiŋkeke si dzi nàdi be yeadze Biblia xexlẽ ƒe ɖoɖoa gɔme la ɖe ete.\n▪ Tia Biblia ƒe akpa si doa dzidzɔ na wò. (Kpɔ aɖaka si nye “Ðoɖo Ka Nue Nàxlẽ Biblia Le?”) Emegbe ŋlɔ Biblia ƒe akpa si xlẽ ge nàla gbã ɖe ete.\n▪ Le gɔmedzedzea me la, nɔ exlẽm hena ɣeyiɣi kpui aɖe ko. Biblia xexlẽ hena miniti 15 gɔ̃ hã nyo wu be màxlẽ ɖeke kura o. Ŋlɔ ɣeyiɣi agbɔsɔsɔme si nàte ŋu aɖo ɖi hena ɖoɖo sia dzi wɔwɔ ɖe ete.\nAɖaŋuɖoɖo: Biblia aɖe nenɔ asiwò koŋ si nànɔ xexlẽm. De dzesi nuwo ɖe eme. De dzesi mawunyakpukpui siwo le vevie na wò.\n“Medzea agbagba xlẽa Biblia ƒe akpa sue aɖe zã sia zã hafi mlɔa anyi. Esia nana mekpɔa nu nyui aɖe si ŋu manɔ ŋugble dem le atsɔ ayi alɔ̃ me.”—Megan.\n“Medea ŋugble le mawunyakpukpui ɖeka ŋu hena miniti 15. Mexlẽa etenuŋɔŋlɔ ɖe sia ɖe kple kpukpui bubu siwo wofia asii, eye megawɔa numekuku bubu kpee. Ɣeaɖewoɣi la, nyemetea ŋu wua kpukpui ɖeka me dzodzro nu le nusɔsrɔ̃ ɖeka me o, gake to nuxexlẽ ƒe mɔnu sia zazã dzi la, meva kena ɖe nu gbogbo aɖewo ŋutɔ ŋu!”—Corey.\n“Ɣeaɖeɣi la, mexlẽ Biblia bliboa le ɣleti 10 me. Exexlẽ le ɣeyiɣi kpui me alea na meva kpɔ ɖekawɔwɔ si le Biblia ƒe akpa vovovoawo dome, si nyemede dzesi kpɔ gbeɖe o.”—John.\nÀTE ŊU ATIA NU SI NÀXLẼ!\n□ Tia nudzɔdzɔ si ŋuti nya nàdi be yeaxlẽ. Agbemeŋutinya ŋutɔŋutɔ gbogbo aɖewo le Biblia me. Tia ŋutinya si do dzidzɔ na wò, eye nàxlẽe tso gɔmedzedze va se ɖe nuwuwu.\nAɖaŋuɖoɖo: Be nàkpɔ ale si nàwɔ be ŋutinya siawo xexlẽ naɖe vi geɖe wu na wò ŋuti ɖaŋuɖoɖowo la, kpɔ agbalẽ si nye Questions Young People Ask—Answers That Work, Volume 2, (alo Les jeunes s’interrogent — Réponses pratiques, Volume 2) si Yehowa Ðasefowo ta, ƒe axa 292.\n□ Tia Nya Nyui Gbalẽawo dometɔ ɖeka. Xlẽ Mateo ƒe agbalẽa (Nya Nyui Gbalẽawo ƒe gbãtɔ si woŋlɔ), Marko ƒe agbalẽa (si wonya nyuie be eƒo nu tso nudzɔdzɔwo ŋu kpuikpuikpui heyɔ fũu kple nya dodzidzɔnamewo), Luka ƒe agbalẽa (si he susu yi gbedodoɖa kple nyɔnuwo dzi etɔxɛe), alo Yohanes ƒe agbalẽa (si ƒo nu tso Nya Nyui Gbalẽ bubuawo me ŋutinya ʋɛ aɖewo ko ŋu).\nAɖaŋuɖoɖo: Hafi nàdze nua xexlẽ gɔme la, zã ɣeyiɣi kpui aɖe nàxlẽ Biblia gbalẽ si nètia kple eŋlɔla ŋuti nyatakakawo ale be nàte ŋu ase nu si tae Nya Nyui Gbalẽ sia le etɔxɛe ɖo la gɔme.\n□ Tia psalmo aɖe. Le kpɔɖeŋu me:\nNe èse le ɖokuiwò me be yetsi akogo eye xɔlɔ̃ mele ye si o la, xlẽ Psalmo 142 lia.\nNe dzi ɖe le ƒowò le wò gbɔdzɔgbɔdzɔwo ta la, xlẽ Psalmo 51 lia.\nNe èle ɖi kem le asixɔxɔ si le Mawu ƒe dzidzenuwo ŋu ŋuti la, xlẽ Psalmo 73 lia.\nAɖaŋuɖoɖo: Ŋlɔ psalmo siwo nèxlẽ siwo de dzi ƒo na wò etɔxɛe la ɖi.\nWƆ NUMEKUKU DETO\n▪ Bu nɔnɔme si me nua dzɔ le ŋu. De dzesi ɣeyiɣia, teƒea, kple nu siwo nɔ edzi yim do ŋgɔ na Biblia ƒe akpa sia ŋɔŋlɔ kple emegbe siaa.\nKpɔɖeŋu: Xlẽ Xezekiel 14:14. Ƒe nenie Daniel anya xɔ esime Yehowa yɔ eƒe ŋkɔ kpe ɖe Noa kple Hiob ŋu be enye kpɔɖeŋu nyui ɖola?\nKpekpeɖeŋu: Woŋlɔ Xezekiel ta 14 lia le aboyoɖeɖe Daniel yi Babilɔn ƒe ƒe atɔ̃ megbe teti ko—ƒewuivi ko wòanya nye.\nNu xɔasi si ŋu nàte ŋu ake ɖo: Ðe Daniel nɔ sue akpa be Yehowa nade dzesi eƒe nuteƒewɔwɔa? Nyametsotso nyui kawoe wòwɔ si he yayrawo vɛ nɛ? (Daniel 1:8-17) Aleke Daniel ƒe kpɔɖeŋua ate ŋu akpe ɖe ŋuwò nàwɔ nyametsotso nyuiwo?\n▪ De ŋugble tso nyatakaka detowo ŋu. Ɣeaɖewoɣi la, nyaku ɖeka alo eve koe ɖea dzesi.\nKpɔɖeŋu: Tsɔ Mateo 28:7 sɔ kple Marko 16:7. Nu ka tae Marko na nyatakaka deto sia be Yesu aɖe eɖokui afia nusrɔ̃laawo “kple Petro hã” ɖo?\nKpekpeɖeŋu: Marko ŋutɔ mekpɔ nudzɔdzɔ siawo teƒe o; anɔ eme godoo be Petro ye ka nya mawo ta nɛ.\nNu xɔasi si ŋu nàte ŋu ake ɖo: Nu ka tae dzi anya ɖo Petro ƒo esime wòse be Yesu di be yeagakpɔ ye ake? (Marko 14:66-72) Aleke Yesu ɖee fia be yenye xɔlɔ̃ vavã na Petro? Aleke nàte ŋu asrɔ̃ Yesu ahanye xɔlɔ̃ vavã na amewo?\n▪ Wɔ numekuku yi ŋgɔe. Wɔ numekuku le Biblia srɔ̃gbalẽwo me hena numeɖeɖe bubuwo.\nKpɔɖeŋu: Xlẽ Mateo 2:7-15. Ɣekaɣie ɣletivimefakalawo yi ɖasrã Yesu kpɔ?\nKpekpeɖeŋu: Kpɔ Gbetakpɔxɔ January 1, 2008, axa 31, si Yehowa Ðasefowo ta.\nNu xɔasi si ŋu nàte ŋu ake ɖo: Mɔ ka dzi wòdze ƒãa be Yehowa to hekpɔ Yesu dzilawo ƒe ŋutilãmenuhiahiãwo gbɔ na wo esime wonɔ Egipte? Aleke ŋuɖoɖo ɖe Mawu ŋu akpe ɖe ŋuwò nàdo dzi le nɔnɔme madeamedziwo me?—Mateo 6:33, 34.—g09 04-E.\nƉoe Ɖe Amewo Ɖoe Ɖe Amewo Aleke Mawɔ Biblia Xexlẽ Navivi Nunye?\ng 4/09 axa 27-30


Ezekiel 41 | Biblia Le Internet Dzi | Xexe Yeye Gɔmeɖeɖe\nGbedoxɔa ƒe kɔkɔeƒe la (1-4)\nGli la kple xɔŋuxɔeawo (5-11)\nXɔ si le ɣetoɖoƒe gome (12)\nWodzidze xɔawo (13-15a)\nKɔkɔeƒewo ƒe kɔkɔeƒe la (15b-26)\n41 Ekplɔm yi kɔkɔeƒe la,* eye wòdzidze domegliawo; woƒe titrime le abɔklugui* ade le akpa si, eye abɔklugui ade le akpa kemɛ. 2 Mɔa nu keke abɔklugui ewo, eye mɔa nu ƒe axadzigliwo keke abɔklugui atɔ̃ le akpa si kple abɔklugui atɔ̃ le akpa kemɛ. Edzidze gbedoxɔa ƒe kɔkɔeƒe la ƒe didime wòle abɔklugui blaene, eye eƒe kekeme le abɔklugui blaeve. 3 Eye wòge ɖe ememe* hedzidze domegli si le mɔa nu ƒe titrime wòle abɔklugui eve; edzidze mɔa nu ƒe kekeme wòle abɔklugui ade. Gli si le mɔa nu ƒe axa eveawo dzi la keke abɔklugui adre. 4 Eyome edzidze xɔ si dze ŋgɔ kɔkɔeƒea ƒe didime wòle abɔklugui blaeve, eye eƒe kekeme le abɔklugui blaeve.+ Eye wògblɔ nam be: “Esiae nye Kɔkɔeƒewo ƒe Kɔkɔeƒe la.”+ 5 Eye wòdzidze gbedoxɔ la ƒe glia ƒe titrime wòle abɔklugui ade. Xɔŋuxɔe siwo le gbedoxɔa ŋu godoo la dometɔ ɖe sia ɖe keke abɔklugui ene.+ 6 Xɔŋuxɔeawo nye dzisasrã etɔ̃; xɔŋuxɔe blaetɔ̃ ye le dzisasrã ɖe sia ɖe dzi. Kpuiwo le gbedoxɔa ƒe gli ŋu keŋ be wòalé xɔŋuxɔeawo ɖe te, ale be woƒe dzisasrãawo meɖo gbedoxɔ la ŋutɔ ƒe gli me o.+ 7 Atrakpui gɔdɔ̃gɔdɔ̃* si nɔ kekem ɖe edzi ɖo ta dzi la le gbedoxɔa ƒe axa eveawo.+ Xɔŋuxɔe dzisasrã etametɔwo keke wu etetɔwo, eye etetɔ mee wotona yia titinatɔ kple etametɔ me. 8 Mekpɔ be kpoƒuƒu le gbedoxɔ la ŋu godoo va kpe, eye xɔŋuxɔeawo ƒe gɔmeɖoanyia kɔkɔ dzidzeti blibo ɖeka, si nye abɔklugui ade va se ɖe eƒe dzogoe dzi. 9 Xɔŋuxɔeawo ƒe gli egodotɔ ƒe titrime le abɔklugui atɔ̃. Woɖe teƒe aɖe ɖi* le xɔŋuxɔe siwo wotu ɖe gbedoxɔa ŋu la ŋu. 10 Teƒe si le gbedoxɔa kple nuɖuxɔawo*+ domee la keke abɔklugui blaeve le akpa eveawo siaa. 11 Mɔnu le xɔŋuxɔeawo kple teƒe si wotso ɖi la dome, mɔnu ɖeka le dziehe gome, eye mɔnu ɖeka hã le anyiehe gome. Teƒe si wotso ɖi la keke abɔklugui atɔ̃ le goawo katã me. 12 Xɔ si le ɣetoɖoƒe gome si dze ŋgɔ gbadzaƒe la keke abɔklugui blaadre eye wòdidi abɔklugui blaasieke. Xɔ la ƒe gli ƒe titrime nye abɔklugui atɔ̃ godoo va kpe. 13 Azɔ edzidze gbedoxɔ la wòdidi abɔklugui alafa ɖeka. Gbadzaƒe si wotso ɖi la kple xɔ la* kpakple eƒe gliwo ƒe didime katã le abɔklugui alafa ɖeka. 14 Gbedoxɔ la ƒe ŋgɔdze si le ɣedzeƒe gome kple gbadzaƒe si wotso ɖi la ƒe kekeme le abɔklugui alafa ɖeka. 15 Edzidze xɔ si dze ŋgɔ gbadzaƒe si wotso ɖi le gbedoxɔa megbe la ƒe didime kple eƒe xɔdomemɔ siwo le akpa evea wòle abɔklugui alafa ɖeka. Azɔ hã, edzidze gbedoxɔa ƒe kɔkɔeƒe la, kɔkɔeƒewo ƒe kɔkɔeƒe+ la, kple akpata siwo le xɔxɔnu la, 16 kpakple kpuiawo, fesre siwo ƒe nu keke le gota hemia ɖo ɖe eme,+ kple xɔdomemɔ siwo le teƒe etɔ̃awo. Wofa ʋuƒo+ ɖe gliawo ŋu le kpuia ŋgɔ tso anyigba va se ɖe fesreawo nu; eye wotsɔ nu xe fesreawo nu. 17 Edzidze teƒe si le ʋɔtrua tame kple gbedoxɔ ememetɔ me kpakple egodo siaa ƒe gli blibo la godoo va kpe. 18 Wowɔ kerubiwo+ kple detiwo ƒe nɔnɔme+ ɖe wo ŋu, eye deti ɖeka le kerubi eve dome, eye mo eve li na kerubi ɖe sia ɖe. 19 Amegbetɔ ƒe mo trɔ ɖe deti ɖeka ŋu le akpa si, eye dzata ƒe mo trɔ ɖe deti ɖeka ŋu le akpa kemɛ.+ Aleae wowɔ woƒe nɔnɔme ɖe gbedoxɔ bliboa ŋu godoo va kpe. 20 Wowɔ kerubiwo kple detiwo ƒe nɔnɔme ɖe gbedoxɔa ƒe gli ŋu le eme tso anyigba va se ɖe ʋɔtrua tame. 21 Gbedoxɔ la ƒe ʋɔtrutiwo* le dzogoe ene me.+ Le kɔkɔeƒe la* ŋgɔ la, nane le afi ma 22 abe ativɔsamlekpui+ ene; ekɔkɔ abɔklugui etɔ̃ eye wòdidi abɔklugui eve. Dzogoewo li nɛ, eye atie wotsɔ wɔ egɔme* kple eƒe axawoe. Eye wògblɔ nam be: “Esiae nye kplɔ̃ si le Yehowa ŋkume.”+ 23 Ʋɔtru agavee ye le kɔkɔeƒe la kple kɔkɔeƒewo ƒe kɔkɔeƒe la nu.+ 24 Ʋɔtru eveawo siaa dze eve, aga evee li na ʋɔtru ɖe sia ɖe. 25 Wowɔ kerubiwo kple detiwo ƒe nɔnɔme ɖe gbedoxɔ la ƒe ʋɔtruwo ŋu, abe esiwo wowɔ ɖe gliawo ŋu ene.+ Eye wotsɔ ʋuƒo wɔ agbali ɖe akpata la nu le gota. 26 Fesre siwo ƒe nu keke le gota hemia ɖo ɖe eme+ kpakple detiwo ƒe nɔnɔme le akpata la ƒe axa eveawo dzi kple gbedoxɔ la ƒe xɔŋuxɔeawo ŋu kpakple agbaliawo ŋu.\n^ Egɔmeɖeɖe tẽe, “gbedoxɔ la.” Le agbalẽ sia ƒe ta 41 kple 42 me la, míezã “kɔkɔeƒe la” alo kɔkɔeƒe blibo la (si nye gbedoxɔa ƒe Kɔkɔeƒe la kple Kɔkɔeƒewo Ƒe Kɔkɔeƒe siaa) ɖe “gbedoxɔ” teƒe.\n^ Efia, Kɔkɔeƒewo Ƒe Kɔkɔeƒe la.\n^ Edze ƒãa be enye atrakpui si le kotoo.\n^ Anɔ eme be esia nye toƒe sue aɖe si wotso ɖi, si woate ŋu ato aƒo xlã gbedoxɔ la.\n^ Alo, “xɔviawo.”\n^ Efia, xɔ si le gbedoxɔa ƒe ɣetoɖoƒe gome.\n^ Anye ʋɔtru si le Kɔkɔeƒea ƒe mɔnue wowɔnɛ.\n^ Anye Kɔkɔeƒewo Ƒe Kɔkɔeƒe lae wowɔnɛ.\n^ Egɔmeɖeɖe tẽe, “eƒe didime.”


Yesu Ŋuti Nya—Tso Esime Wodzii Va Se Ðe Esime Wòku | Biblia Me Ŋutinya\nYesu Dzidzi Va Se Ðe Eƒe Ku Me\nWodɔ mawudɔla Gabriel ɖe ɖetugbi nyui aɖe, si ŋkɔe nye Maria la gbɔ. Egblɔ nɛ be adzi vi aɖe si aɖu fia yi ɖe mavɔmavɔ me. Wodzi Yesu, ɖevi la ɖe lãkpɔ me afisi alẽkplɔlawo yi egbɔ le. Emegbe la, ɣletivi aɖe kplɔ ŋutsu aɖewo tso Ɣedzeƒe yi ɖevi la gbɔe. Míele amesi na wokpɔ ɣletivi ma kple alesi woɖe Yesu tso agbagba, siwo wodze be woawui mee la srɔ̃ ge.\nEmegbe la, míakpɔ Yesu esime wòxɔ ƒe 12 henɔ nu ƒom kple nufialawo le gbedoxɔa me la. Ƒe 18 megbe la, wonyrɔ Yesu ɖe tsi me, eye wòdze Fiaɖuƒe ƒe gbeƒãɖeɖe kple nufiafiadɔ si Mawu dɔe be wòava wɔ le anyigba dzi la gɔme. Yesu tia ame 12 hewɔ wo eƒe apostolowoe.\nYesu wɔ nukunu geɖe hã. Etsɔ tɔmelã ʋɛ aɖewo kple abolo ʋɛ aɖewo nyi ame akpewoe. Eda gbe le dɔlélawo ŋu, eye wòfɔ ame kukuwo gɔ̃ hã ɖe tsitre. Mlɔeba la, míele nu geɖe siwo dzɔ ɖe Yesu dzi le eƒe agbenɔnɔ ƒe ŋkeke mamlɛa me, kple alesi wowui la srɔ̃ ge. Yesu ɖe gbeƒã abe ƒe etɔ̃ kple afã ene, eyata Akpa ADELIA kpe ɣeyiɣi, si didi vie wu ƒe 34 ɖo.\nŊUTINYA 84 LIA\nEtsɔ Mawu ƒe gbedeasi aɖe vɛ nɛ: Maria le ŋutsuvi aɖe si ava ɖu fia tegbee la dzi ge.\nŊUTINYA 85 LIA\nWodzi Yesu Ðe Lãkpɔ Me\nNu ka tae woadzi ɖevi aɖe si ava zu fia le etsɔme la le lãkpɔ me?\nŊUTINYA 86 LIA\nAme Siwo Ɣletivi Fia Mɔe\nAme kae na afakalawo va nya afi si Yesu le? Ðewohĩ ŋuɖoɖoa awɔ nuku na wò.\nŊUTINYA 87 LIA\nYesu Ðevi La Le Gbedoxɔa Me\nŊutete aɖe le eŋu si wɔ moyaa na ame tsitsi siwo fiaa nu le gbedoxɔa me la gɔ̃ hã.\nŊUTINYA 88 LIA\nYohanes nyrɔa nu vɔ̃ wɔlawo ɖe tsi me, gake Yesu ya mewɔ nu vɔ̃ kpɔ o. Ke nu ka tae Yohanes nyrɔe ɖe tsi me ɖo?\nŊUTINYA 89 LIA\nYesu Kɔ Gbedoxɔ La Ŋu\nLɔlɔ̃ ʋã Yesu wòdo dziku le nu siwo wɔm ameawo le ta.\nŊUTINYA 90 LIA\nAleke tsi si Yesu ana nyɔnua la awɔe be tsikɔ magawui akpɔ o?\nŊUTINYA 91 LIA\nSrɔ̃ nu tso eƒe nya siwo me nunya le eye woɖea vi ɣesiaɣi la ŋu le eƒe Todzimawunyaa me.\nŊUTINYA 92 LIA\nLe Mawu ƒe ŋusẽ me la, Yesu gblɔ nya kpui eve aɖewo ko tsɔ fɔ Yairo vinyɔnua ɖe tsitre.\nŊUTINYA 93 LIA\nYesu Nyi Ame Geɖewo\nEsi Yesu nyi ame akpe geɖe nukutɔe la, nu vevi ka dzie esia ɖo kpee?\nŊUTINYA 94 LIA\nElɔ̃ Ðevi Suewo\nMenye ɖeko Yesu fia apostoloawo be woalɔ̃ ɖeviwo ko evɔ o, ke efia wo hã be nu geɖe li woasrɔ̃ tso ɖeviwo gbɔ.\nŊUTINYA 95 LIA\nSamariatɔ havilɔ̃la ƒe kpɔɖeŋu si Yesu wɔ la nye nufiafiaɖaŋu si wòzã zi geɖe.\nŊUTINYA 96 LIA\nNu kawoe nukunu siwo katã Yesu wɔ la ɖe fia?\nŊUTINYA 97 LIA\nAmeha gã aɖe va kpe Yesu kple dzidzɔ, gake menye ame sia amee kpɔ dzidzɔ ɖe eŋu o.\nŊUTINYA 98 LIA\nLe Amito La Dzi\nYesu gblɔ nu siwo le dzɔdzɔm le míaƒe ŋkekea me la ŋuti nya na eƒe apostolo ene.\nŊUTINYA 99 LIA\nLe Dziƒoxɔ Aɖe Me\nNu ka tae Yesu gblɔ na eƒe nusrɔ̃lawo be woaɖu nuɖuɖu tɔxɛ aɖe ƒe sia ƒe?\nŊUTINYA 100 LIA\nYesu Le Abɔ La Me\nNu ka tae Yuda to nugbugbɔ na Yesu dzi de eya amea asi?\nŊUTINYA 101 LIA\nEsime woklã Yesu ɖe atia ŋu eye wòsusɔ vie wòaku la, edo paradiso ŋugbe.\nƔekaɣie Woŋlɔ Yesu Ŋuti Nyawo Ði?\nƔeyiɣi didi kae va yi le Yesu ƒe ku megbe hafi wova ŋlɔ Nyanyuigbalẽawo?\nAkpa 6—Yesu Dzidzi Va Se Ðe Eƒe Ku Me


‘Wò Fiaɖuƒe Neva’ | Mawu Fiaɖuƒe\nMíadzro nu siwo Yesu fia tso Mawu Fiaɖuƒea ŋu me\n1, 2. Nya kae Yesu ƒe apostolo etɔ̃ aɖewo se le Yehowa ŋutɔ nu tẽe, eye aleke wowɔ nu ɖe nya mawo ŋui?\nTSƆE be gbe ɖeka la, Yehowa Mawu ŋutɔ ƒo nu kpli wò tẽe gblɔ na wò be nàwɔ nane, aleke nàse le ɖokuiwò me? Eɖanye nu ka kee wòbia tso asiwò o, ɖe màtsɔ dzidzɔ aɖo toe ahawɔ eƒe gbe dzi oa? Àwɔe godoo!\n2 Nu sia tututue dzɔ ɖe Yesu ƒe apostolo etɔ̃ aɖewo dzi le ƒe 32 M.Ŋ. ƒe Ŋutitotoŋkekenyuia megbe. Apostolo siawoe nye Petro, Yakobo, kple Yohanes. (Mixlẽ Mateo 17:1-5.) Gbe ɖeka esi wole woƒe Aƒetɔ Yesu ŋu le “to kɔkɔ aɖe” dzi la, wokpɔ ŋutikɔkɔe si me wòava nɔ ne woɖoe Fia le dziƒo la le ŋutega aɖe me. Ŋutegaa dze nu ŋutɔŋutɔe ale gbegbe be Petro bia be ye hã yeawɔ akpa aɖe le eme. Esi Petro mekpɔ ɖe nu le nyaa me o la, alilikpo aɖe do vɔvɔli ɖe wo dzi. Enumake Petro kple etɔ susɔeawo se Yehowa ŋutɔ ƒe gbe tẽe. Esia nye mɔnukpɔkpɔ si su ame ʋɛ aɖewo ko si le anyigba dzi kpɔ. Esi Yehowa gblɔ na wo be ye Vie Yesu nye vɔ la, wosee wòdo le enu tẽe be: “Miɖo toe.” Apostoloawo wɔ Mawu ƒe gbe dzi. Woɖo to Yesu hewɔ ɖe nu siwo wòfia wo la dzi, eye wode dzi ƒo na ame bubuwo hã be woawɔe nenema.—Dɔw. 3:19-23; 4:18-20.\nYesu ƒo nu tso Mawu Fiaɖuƒea ŋu wu nu bubu ɖe sia ɖe\n3. Nu ka tae Yehowa di be míaɖo to ye Via, eye nu ka ŋu nyawo mee wòle vevie be míadzro?\n3 Ðe woŋlɔ nya si Mawu gblɔ na apostoloawo be, “Miɖo toe,” la ɖe Biblia me be míawo hã míawɔ ɖe edzi. (Rom. 15:4) Nu ka tae? Elabena Yesue nye Yehowa ƒe nyanuɖela eye ɣesiaɣi si Yesu ke eƒe nu hefia nu la, nu siwo Fofoa di be míanya ye wògblɔna. (Yoh. 1:1, 14) Yesu ƒo nu tso Mawu Fiaɖuƒea ŋu wu nu bubu ɖe sia ɖe, eya ta ele vevie be míadzro Fiaɖuƒe ma, si nye Kristo Yesu kple eƒe hatidziɖula 144,000 ƒe dziɖuɖua, ŋu nyawo me tsitotsito. (Nyaɖ. 5:9, 10; 14:1-3; 20:6) Gake gbã la, mina míakpɔ nu si tae Yesu ƒo nu tso Mawu Fiaɖuƒea ŋu enuenu la ɖa.\n“Nya Si Wu Dzi La . . .”\n4. Alekee Yesu ɖee fia be Fiaɖuƒea le vevie na ye?\n4 Fiaɖuƒea le vevie na Yesu ale gbegbe. Nu ka tae míegblɔe nenema? Elabena nya siwo ame gblɔna ye ɖea nu si le eƒe dzi me, alo nu siwo le vevie nɛ, fiana. Yesu ŋutɔ gblɔ be: “Nya si wu dzi la, eyae nu gblɔna.” (Mat. 12:34) Yesu wɔa mɔnukpɔkpɔ ɖe sia ɖe ŋu dɔ tsɔ ƒoa nu tso Fiaɖuƒea ŋu. Woƒo nu tso Fiaɖuƒea ŋu wòwu zi alafa ɖeka le Nyanyuigbalẽ eneawo me, eye wo dometɔ akpa gãtɔ dze le nya siwo Yesu gblɔ me. Eɖee fia be Fiaɖuƒea koŋ ŋue yeƒe gbeƒãɖeɖedɔa ku ɖo esi wògblɔ be: “Ele be magblɔ Mawu Fiaɖuƒe ŋuti nya nyui la na du bubuwo hã, elabena esia tae wodɔm ɖo.” (Luka 4:43) Le Yesu ƒe tsitretsitsi megbe gɔ̃ hã la, eyi edzi fia nu eƒe nusrɔ̃lawo tso Fiaɖuƒea ŋu. (Dɔw. 1:3) Ðikeke mele eme o be ale si gbegbe Yesu ƒe dzi ku ɖe Fiaɖuƒea ŋu ye ʋãe wòƒo nu tso eŋu enuenu.\n5-7. (a) Aleke míewɔ nya be Fiaɖuƒea le vevie na Yehowa? Wɔ eƒe kpɔɖeŋu. (b) Aleke míaɖee afia be Fiaɖuƒea le vevie na mí?\n5 Fiaɖuƒea le vevie na Yehowa ŋutɔ hã. Aleke míewɔ nya? Ðo ŋku edzi be Yehowa ŋutɔe dɔ eƒe Tenuvia ɖe xexea me, eye eya gbɔe nu sia nu si Via va fia le anyigba dzi la tso. (Yoh. 7:16; 12:49, 50) Yehowa gbɔe nu sia nu si woŋlɔ ɖe Nyanyuigbalẽ eneawo me ku ɖe Yesu ƒe agbenɔnɔ kple subɔsubɔdɔa ŋu la hã tso. Na míade ŋugble le nu si nya sia fia ŋu vie kpɔ.\nEle be mía dometɔ ɖe sia ɖe nabia eɖokui be: ‘Ðe Mawu Fiaɖuƒea le vevie nama?’\n6 Tsɔe be èdi be yeade miaƒe ƒomea ƒe fotowo albɔm aɖe me. Fotoawo sɔ gbɔ eye wo katã mate ŋu ayi ɖe albɔm la me o. Nu kae nàwɔ? Àlé ŋku ɖe wo ŋu nyuie atia wo dometɔ siwo nèdi godoo be woanɔ albɔm la me. Le mɔ aɖe nu la, Nyanyuigbalẽawo le abe albɔm si me míate ŋu akpɔ Yesu ƒe foto vovovowo le ene. Yehowa mena Nyanyuigbalẽawo ŋlɔlawo ŋlɔ nu sia nu si Yesu wɔ alo nya sia nya si wògblɔ esime wònɔ anyigba dzi la ɖi o. (Yoh. 20:30; 21:25) Ke boŋ Yehowa ƒe gbɔgbɔa fia mɔ wo woŋlɔ Yesu ƒe nya kple nuwɔna siwo akpe ɖe mía ŋu míase taɖodzinu si koŋ le eƒe subɔsubɔdɔa ŋu kple nu si koŋ le vevie na Yehowa la gɔme. (2 Tim. 3:16, 17; 2 Pet. 1:21) Esi wònye nu siwo Yesu fia tso Mawu Fiaɖuƒea ŋu sɔŋ ye Yehowa na woŋlɔ ɖe Nyanyuigbalẽawo me ta la, esɔ be míaƒo nya ta be Fiaɖuƒea le vevie nɛ. Nyateƒee, Yehowa di be míanya nu tso yeƒe Fiaɖuƒea ŋu tsitotsito!\n7 Anyo be mía dometɔ ɖe sia ɖe nabia eɖokui be: ‘Ðe Mawu Fiaɖuƒea le vevie na nye hã?’ Ne nenemae la, ke míadi vevie be míaɖo to nya siwo Yesu gblɔ tso Fiaɖuƒea ŋu kple nu siwo wòfia tso eŋu. Esia ƒe ɖewoe nye Fiaɖuƒea ƒe vevienyenye, ɣeyiɣi si me wòava, kple ale si wòavae.\n‘Wò Fiaɖuƒe Neva’—Aleke?\n8. Aleke Yesu ƒo nu tso Fiaɖuƒea ƒe vevienyenye ŋu kpuie?\n8 Bu Yesu ƒe kpɔɖeŋugbedodoɖaa ŋu kpɔ. Yesu zã nya bɔbɔe aɖewo tsɔ ɖe Fiaɖuƒea ƒe vevienyenye kple nu siwo wòava wɔ me kpuie. Le gbedodoɖa ma me la, Yesu gblɔ be míabia nu adre aɖewo. Nu siawo dometɔ etɔ̃ gbãtɔawo ku ɖe Yehowa ƒe tameɖoɖo ŋu. Woawoe nye eƒe ŋkɔa ŋuti kɔkɔ, Fiaɖuƒea ƒe vava, kple eƒe lɔlɔ̃nu wɔwɔ le anyigba dzi abe ale si wole ewɔm le dziƒo ene. (Mixlẽ Mateo 6:9, 10.) Nu etɔ̃ siawo do ƒome kple wo nɔewo. Mesia Fiaɖuƒeae nye nu si dzi Yehowa ato akɔ eƒe ŋkɔa ŋu ahana eƒe lɔlɔ̃nu nava eme.\n9, 10. (a) Aleke Mawu Fiaɖuƒea avae? (b) Biblia me ŋugbedodo kae nèle mɔ kpɔm na vevie be wòava eme?\n9 Aleke Mawu Fiaɖuƒea avae? Ne míedo gbe ɖa be, ‘Wò Fiaɖuƒe neva’ la, ekema míele biabiam be Fiaɖuƒea nava ɖɔ nuwo ɖo. Ne Fiaɖuƒea va la, aɖu anyigba bliboa katã dzi. Aɖe nuɖoanyi vɔ̃ɖi sia kple amegbetɔ ƒe dziɖuɖuwo katã ɖa, eye wòahe dzɔdzɔenyenye xexe yeye vɛ. (Dan. 2:44; 2 Pet. 3:13) Anyigba bliboa azu paradiso le Fiaɖuƒedziɖuɖua te. (Luka 23:43) Woafɔ ame siwo katã le ŋkuɖodziyɔdowo me la ɖe tsitre woava wɔ ɖeka kple woƒe ame veviwo. (Yoh. 5:28, 29) Ame siwo katã ɖo to Mawu la ava de blibo mlɔeba, eye woase agbe ƒe vivi tegbee. (Nyaɖ. 21:3-5) Woawɔ Yehowa Mawu ƒe lɔlɔ̃nu le anyigba dzi bliboe azɔ abe ale si wole ewɔm le dziƒo ene! Ðe mèle mɔ kpɔm vevie na Biblia me ŋugbedodo siawo me vava oa? Ðo ŋku edzi be ɣesiaɣi si nèdo gbe ɖa be Mawu Fiaɖuƒea neva la, efia be èle gbe dom ɖa be ŋugbedodo nyui mawo katã nava eme.\n10 Edze ƒãa be Mawu Fiaɖuƒea ‘meva’ eye wòna kpɔɖeŋugbedodoɖaa va eme haɖe o. Nya lae nye be amegbetɔ ƒe dziɖuɖuwo gakpɔtɔ le dzi ɖum eye dzɔdzɔenyenye xexe yeyea meva haɖe o. Gake dzidzɔnya aɖe li. Woɖo Mawu Fiaɖuƒea anyi xoxo, abe ale si míele eme dzro ge le ta si kplɔe ɖo me ene. Fifia, mina míadzro nya siwo Yesu gblɔ tso ɣeyiɣi si me woaɖo Fiaɖuƒea anyi kple ɣeyiɣi si me wòava ŋu la me.\nƔekaɣie Woɖo Mawu Fiaɖuƒea Anyi?\n11. Nu kae Yesu na eme kɔ tso Mawu Fiaɖuƒea ɖoɖo anyi ŋu?\n11 Yesu na eme kɔ be womaɖo Fiaɖuƒea anyi le ƒe alafa gbãtɔ M.Ŋ. me o, togbɔ be eƒe nusrɔ̃la aɖewo nɔ mɔ kpɔm nenema hã. (Dɔw. 1:6) Mina míade ŋugble tso nya siwo wògblɔ le lododo eve aɖewo me ŋu kpɔ. Egblɔ gbãtɔ anɔ abe ƒe eve megbe ene hafi gblɔ evelia.\n12. Aleke lu kple gbe vɔ̃ɖiawo ŋuti lododoa ɖee fia be womeɖo Fiaɖuƒea anyi le ƒe alafa gbãtɔ M.Ŋ. me o?\n12 Lu kple gbe vɔ̃ɖiwo ŋuti lododoa. (Mixlẽ Mateo 13:24-30.) Anye ƒe 31 M.Ŋ. ƒe adame lɔƒoe Yesu do lo sia na eƒe nusrɔ̃lawo eye wòɖe nu si wòfia la me na wo. (Mat. 13:36-43) Lododoa me nya veviawo kple nu si wo dometɔ ɖe sia ɖe fiae nye esi: Le apostoloawo ƒe ku megbe la, Abosam va wu gbe vɔ̃ɖiwo (si nye aʋatso Kristotɔwo) ɖe luawo (si nye “Fiaɖuƒe la ƒe viwo,” alo Kristotɔ amesiaminawo) me. Wona luawo kple gbe vɔ̃ɖiawo siaa tsi va se ɖe nuŋeɣi, si nye “nuɖoanyi aɖe ƒe nuwuɣi.” Ɣeaɖeɣi le nuŋeɣia ƒe gɔmedzedze megbe la, woho gbe vɔ̃ɖiawo le luawo me. Emegbe, woƒo luawo nu ƒu. Lododo sia na eme kɔ ƒãa be menye ƒe alafa gbãtɔ M.Ŋ. mee woaɖo Fiaɖuƒea anyi o, ke boŋ ele be ɣeyiɣi aɖe nava yi be lu kple gbe vɔ̃ɖiawo natsi ɖekae hafi. Eva dzɔ be le ƒe 1914 me la, luawo kple gbe vɔ̃ɖiawo tsi keŋkeŋ azɔ, eye nuŋeɣia dze egɔme.\nLU KPLE GBE VƆ̃ÐIAWO\nYesu na eme kɔ be womaɖo Fiaɖuƒea anyi le ƒe alafa gbãtɔ M.Ŋ. me o, togbɔ be eƒe nusrɔ̃la aɖewo nɔ mɔ kpɔm nenema hã\nƑe 33 M.Ŋ. Nukuwuwua Dze Egɔme\n‘Ame aɖe wu nuku nyui ɖe eƒe agble me’ (Mat. 13:24)\n‘Esi amewo dɔ alɔ̃ la, eƒe futɔ va wu gbe vɔ̃ɖiwo ɖe luawo me’ (Mat. 13:25)\n‘Woa kple evea siaa tsi va se ɖe nuŋeɣi’ (Mat. 13:30)\nƑe 1914 Nuŋeɣia Dze Egɔme\nWoho gbe vɔ̃ɖiawo hebla wo tatata (Mat. 13:30)\n13. Kpɔɖeŋu kae Yesu wɔ tsɔ ɖee fia be ne yetrɔ yi dziƒo la, womaɖo ye Mesia Fiaɖuƒea ƒe Fia enumake o?\n13 Minawo ŋuti lododoa. (Mixlẽ Luka 19:11-13.) Ƒe 33 M.Ŋ. mee Yesu do lo sia esi wònɔ mɔ dzi yina Yerusalem zi mamlɛtɔ. Ame siwo nɔ eŋu la dometɔ aɖewo susui be ne yewonya ɖo Yerusalem ko la, aɖo eƒe Fiaɖuƒea anyi. Esi wòdi be yeaɖɔ woƒe susu ɖo ne woase egɔme be ɣeyiɣi didi aɖe ava yi hafi woaɖo Fiaɖuƒea anyi ta la, etsɔ eɖokui sɔ kple ‘bubume aɖe si zɔ mɔ yi dukɔ didi aɖe me be woaɖo ye fia.’ * “Du didi” si me Yesu azɔ mɔ ayie nye dziƒo, afi si Fofoa aɖoe Fia le. Gake Yesu ŋutɔ nya be ne yetrɔ yi dziƒo la, womaɖo ye Mesia Fiaɖuƒea ƒe Fia enumake o. Ke boŋ abɔbɔ anɔ Mawu ƒe ɖusime ahalala va se ɖe ɣeyiɣi ɖoɖia dzi. Abe ale si wòva dzɔe ene la, Yesu lala ƒe alafa geɖe.—Ps. 110:1, 2; Mat. 22:43, 44; Heb. 10:12, 13.\n14. (a) Aleke Yesu ɖo nya si eƒe apostolo ene biae la ŋui? (b) Nu kae nya siwo Yesu gblɔ ɖi la me vava fia mí tso eƒe anyinɔɣi kple Fiaɖuƒea ŋu?\n14 Esi wòsusɔ ŋkeke ʋɛ aɖewo woawu Yesu la, eƒe apostolo ene va biae be: ‘Ɣekaɣie nu siawo adzɔ, eye nu kae anye wò anyinɔɣi kple nuɖoanyi sia ƒe nuwuɣi la ƒe dzesi?’ (Mat. 24:3; Marko 13:4) Le nya sia ŋu ɖoɖo me la, Yesu gblɔ nudzɔdzɔ ɖedzesi aɖewo ŋu nya ɖi, siwo woŋlɔ ɖe Mateo ta 24 kple 25. Nudzɔdzɔ vovovo siwo ŋu Yesu ƒo nu tsoe la me vavae anye dzesi na eƒe ‘anyinɔɣia.’ Eƒe anyinɔɣia ƒe gɔmedzedzee woaɖo Fiaɖuƒea anyi; eye eƒe anyinɔɣia ƒe nuwuwue Fiaɖuƒea ava. Nudzɔdzɔwo ɖo kpe edzi be nya siwo Yesu gblɔ ɖi la le eme vam tso ƒe 1914 me ke. * Eya ta ƒe ma mee eƒe anyinɔɣia dze egɔme, eye ɣemaɣie woɖo Fiaɖuƒea anyi.\n15, 16. Ame kawoe nɔ susu me na Yesu esi wòƒo nu tso “dzidzime sia” ŋu?\n15 Ke ɣekaɣie Mawu Fiaɖuƒea ava mlɔeba? Yesu meyɔ ŋkeke si tututu dzi Fiaɖuƒea ava o. (Mat. 24:36) Gake egblɔ nya aɖe si na míeka ɖe edzi be ŋkeke ma gogo fifia ŋutɔ. Yesu gblɔ be “dzidzime” aɖe akpɔ dzesia me vava teƒe hafi Fiaɖuƒea ava. (Mixlẽ Mateo 24:32-34.) Ame kawoe nye “dzidzime sia”? Mina míagalé ŋku ɖe Yesu ƒe nya mawo ŋu nyuie kpɔ.\n16 “Dzidzime sia . . .” Dzimaxɔsetɔwoe nɔ susu me na Yesu esi wògblɔ nya sia? Ao. Èɖo ŋku ame siwo Yesu nɔ nu ƒom na ɣemaɣi dzia? Apostolo ʋɛ siwo “ɖeɖe va egbɔ” ye wònɔ nya ŋu ɖom na hafi gblɔ nya sia. (Mat. 24:3) Ɣemaɣi la, madidi o woatsɔ gbɔgbɔ kɔkɔe asi ami na apostoloawo. Bu nya siwo Yesu gblɔ hafi ƒo nu tso “dzidzime sia” ŋu hã ŋu kpɔ. Egblɔ be: “Azɔ misrɔ̃ nu sia tso gboti ƒe kpɔɖeŋu me: Ne eƒe alɔ fẽa tsi, eye wònya to aŋgbawo ko la, mienyana be dzomeŋɔli gogo. Nenema kee miawo hã, ne miekpɔ nu siawo katã la, minyae be egogo, le ʋɔtruawo nu.” Yesu yomedzela amesiaminawoe akpɔ nu siwo wògblɔ ɖi la me vava teƒe eye woase egɔme be Yesu “le ʋɔtruawo nu,” ke menye dzimaxɔsetɔwoe o. Eya ta esi Yesu ƒo nu tso “dzidzime sia” ŋu la, eyomedzela amesiaminawoe nɔ susu me nɛ.\nYesu gblɔ be “dzidzime sia” akpɔ dzesi si ŋu nya wògblɔ ɖi la me vava teƒe hafi Fiaɖuƒea ava (Kpɔ memama 17, 18)\nHATSOTSO GBÃTƆ: Amesiamina siwo kpɔ dzesia me vava ƒe gɔmedzedze teƒe le ƒe 1914 me\nHATSOTSO EVELIA: Amesiamina siwo va tso hatsotso gbãtɔ me tɔwo ɖo; wo dometɔ aɖewo anɔ agbe akpɔ xaxa gã la ƒe gɔmedzedze\n17. Nu kawoe nya siwo nye “dzidzime” kple “nu siawo katã” fia?\n17 “. . . Nu mele yiyi ge akpɔ o, va se ɖe esime nu siawo katã va eme.” Aleke nya siawo ava emee? Be míakpɔ ŋuɖoɖoa la, ele be míase nya siwo nye “dzidzime” kple “nu siawo katã” gɔme gbã. Nya “dzidzime” fia amewo ƒe ƒuƒoƒo siwo xɔ ƒe vovovo eye wo dometɔ aɖewo va tso bubuawo ɖo. Dzidzime menɔa anyi ƒe nagbonagbo o, eye enu va yina godoo. (2 Mose 1:6) Nya “nu siawo katã” fia nu siwo katã Yesu gblɔ ɖi be woadzɔ le yeƒe anyinɔɣia, si dze egɔme tso ƒe 1914 me eye wòawu enu le “xaxa gã” la me.—Mat. 24:21.\n18, 19. Aleke míate ŋu ase nya siwo Yesu gblɔ tso “dzidzime sia” ŋu la gɔmee, eye aleke míate ŋu aƒo nya tae?\n18 Ke azɔ, aleke míate ŋu ase nya si Yesu gblɔ tso “dzidzime sia” ŋu la gɔmee? Amesiaminawo ƒe hatsotso evee aƒo ƒu anye dzidzime sia—gbãtɔae nye amesiamina siwo kpɔ dzesia me vava ƒe gɔmedzedze teƒe le ƒe 1914 me, eye eveliae nye amesiamina siwo va tso hatsotso gbãtɔa me tɔwo ɖo. Ame siwo le hatsotso evelia me la dometɔ aɖewo ya teti anɔ agbe akpɔ xaxa gã si gbɔna la ƒe gɔmedzedze teƒe. Hatsotso evea siaa nye dzidzime ɖeka, elabena wova tso wo nɔewo ɖo le ɣeyiɣi aɖe me. *\n19 Ta aleke míate ŋu aƒo nya tae azɔ? Míenya be Yesu ƒe anyinɔɣi le Fiaɖuƒeŋusẽ me ƒe dzesia le dzedzem kɔtɛ le xexea me godoo fifia. Míenya hã be amesiamina siwo nye “dzidzime sia” ƒe akpa aɖe la dometɔ siwo gakpɔtɔ li la zu ame tsitsiwo fifia, gake wo katã maku hafi xaxa gã la nadze egɔme o. Eya ta míate ŋu aƒo nya ta be eteƒe madidi kura o, Mawu Fiaɖuƒea ava eye eƒe dziɖuɖua axɔ anyigbaa dzi! Dzidzɔ ka gbegbee nye esi wòanye be míakpɔ nya siwo Yesu gblɔ le kpɔɖeŋugbedodoɖaa me be, ‘wò Fiaɖuƒe neva’ la me vava teƒe!\n20. Nu ka koŋ ŋue míasrɔ̃ nu tsoe le agbalẽ sia me, eye nu ka mee míadzro le ta si kplɔe ɖo me?\n20 Mele be míaŋlɔ nya siwo Yehowa ŋutɔ gblɔ tso dziƒo ku ɖe Via ŋu be, “Miɖo toe,” la be o. Mí Kristotɔ vavãwo katã míedi vevie be míawɔ ɖe Mawu ƒe nuxlɔ̃ame ma dzi. Míetsɔ ɖe le nya siwo Yesu gblɔ tso Mawu Fiaɖuƒea ŋu kple nu siwo wòfia tso eŋu la me vevie. Nu siwo Fiaɖuƒe ma wɔ xoxo kple esiwo wòagava wɔ le etsɔme koŋ ŋue míasrɔ̃ nu tsoe le agbalẽ sia me. Le ta si kplɔe ɖo me la, míadzro nu dodzidzɔname siwo dzɔ le ɣeyiɣi si lɔƒo me wodzi Mawu Fiaɖuƒea la me.\n^ mm. 13 Yesu ƒe lododoa anya na eƒe nyaselawo naɖo ŋku Fiagã Herodes viŋutsu, Archelaus dzi. Hafi Herodes naku la, etia Archelaus be wòanyi fiaɖuƒea dome ahaɖu fia ɖe Yudea kple nuto bubuwo dzi. Gake hafi Archelaus nadze dziɖuɖu gɔme la, ele be wòazɔ mɔ didi ayi Roma be wòaxɔ mɔɖeɖe tso Kaisaro Augusto gbɔ gbã.\n^ mm. 14 Àte ŋu axlẽ nu geɖe tso nya sia ŋu le Nuka Tututue Nye Biblia ƒe Nufiafia? gbalẽa ƒe ta 9 lia me.\n^ mm. 18 Ne amesiamina siwo le hatsotso gbãtɔ me, ame siwo kpɔ dzesi siwo nye “fuɖuame ƒe gɔmedzedze” la teƒe le ƒe 1914 me dometɔ mamlɛtɔ ku hafi wotia amesiamina aɖe la, ekema amesiamina ma menye “dzidzime sia” me tɔ o.—Mat. 24:8.


Biblica® Se aɖeke mebla Biblia zazã o Agbenya La™ Petro 2 3\nAƒetɔ la ƒe ŋkeke la\n1 Nɔvi lɔlɔ̃awo, esia nye nye agbalẽ evelia na mi. Meŋlɔ agbalẽ siawo na mi be woanye ŋkuɖodzinu si ade dzo mia me be miaƒe tamesusuwo nanɔ blibo. 2 Medi be miaɖo ŋku nya siwo Mawu ƒe nyagblɔɖila kɔkɔewo gblɔ na mi va yi kple se si míaƒe Aƒetɔ kple Ɖela de na mi to miaƒe apostolowo dzi la dzi.\n3 Gbã la, ele be miase egɔme be le ŋkeke mamlɛawo me la, fewuɖulawo ava, anɔ fewu ɖum, eye woadze woawo ŋutɔ ƒe nudzodzro vɔ̃wo yome. 4 Woagblɔ be, “Afi ka eƒe ‘vava’ ƒe ŋugbedodo la le? Elabena tso ɣe aɖe ɣi ke, esi mía fofowo ku la, nu sia nu le edzi yim abe ale si wònɔ le gɔmedzedzea me ene.” 5 Ke woɖoe koŋ heŋlɔ be be gbe aɖe gbe ʋĩi ke wotsɔ Mawu ƒe nya wɔ dziƒo, eye wowɔ anyigba tso tsi me kple tsi. 6 To tsi sia ke dzi wotsrɔ̃ xexe si nɔ anyi ɣe ma ɣi le esi woxɔ beble dzi se ta. 7 To Mawu ƒe nya sia ke dzi wodzra fifi dziƒo kple anyigba ɖo na dzo, eye woɖoe da ɖi na ʋɔnudrɔ̃gbe la kple mawumavɔ̃lawo ƒe tsɔtsrɔ̃.\n8 Ke nɔvi lɔlɔ̃wo, migaŋlɔ nu ɖeka sia be o, ŋkeke ɖeka le Aƒetɔ la gbɔ le abe ƒe akpe ɖeka ene, eye nenema ke ƒe akpe ɖeka le abe ŋkeke ɖeka ene. 9 Aƒetɔ la mele wɔwɔm blewublewu le eƒe ŋugbedodo la me abe ale si ame aɖewo se blewu gɔmee ene o. Egbɔ dzi ɖi na mi, elabena medi be ame aɖeke natsrɔ̃ o, ke boŋ be amewo katã natrɔ dzi me.\n10 Ke Aƒetɔ ƒe ŋkeke la ava abe fiafitɔ ene. Dziƒowo nu ava yi kple gbeɖeɖe gã aɖe, woatsrɔ̃ gɔmeɖonuwo kple dzo, eye anyigba kple edzinuwo katã abi keŋkeŋ.\n11 Esi woatsrɔ̃ nu sia nu alea la, ame ka ƒomeviwo wòle be mianye? Ele be mianɔ agbe le kɔkɔenyenye kple mawuvɔvɔ̃ me, 12 esi miele mɔ kpɔm na Mawu ƒe ŋkeke la, hele du dom eƒe vava. Ŋkeke sia ƒe vava ana woatsrɔ̃ dziƒowo kple dzo, eye emenuwo alolõ le dzoxɔxɔ la me. 13 Ke le eƒe ŋugbedodo la nu, míele mɔ kpɔm na dziƒo yeye kple anyigba yeye, afi si anye dzɔdzɔenyenyeteƒe la.\n14 Eya ta nɔvi lɔlɔ̃wo, esi miele mɔ kpɔm na esia la, miɖe afɔ ɖe sia ɖe si miate ŋui la, be woakpɔ mi ɖimaƒomaƒoe, mokakamanɔŋutɔe, eye mianɔ ŋutifafa me kplii. 15 Nenɔ susu me na mi be míaƒe Aƒetɔ la ƒe dzigbɔɖi nye miaƒe ɖeɖe, abe ale si mía nɔvi lɔlɔ̃ Paulo ŋlɔ na mi kple nunya si Mawu nɛ la ene. 16 Eŋlɔ nu siawo ɖe eƒe agbalẽwo katã me, eye wòƒoa nu tso nu siawo katã ŋu. Nanewo le eƒe agbalẽawo me siwo ƒe gɔmesese sesẽ, esi ame manyanuwo kple ame malikewo blua afɔ na, abe ale si wowɔna na mawunya bubuwo hã ene, hena woawo ŋutɔ ƒe tsɔtsrɔ̃.\n17 Eya ta nɔvi lɔlɔ̃wo, esi mienya esia xoxo la, minɔ ŋudzɔ be sedzimawɔlawo ƒe nu tovo wɔwɔ makplɔ mi adzoe, be miage le teƒe si mieli ke ɖo la o. 18 Ke mitsi le amenuveve kple sidzedze míaƒe Aƒetɔ kple Ɖela Yesu Kristo me.\nEya ko tɔ anye ŋutikɔkɔe tso fifia yi ɖe mavɔmavɔ me! Amen.


Efesotɔwo 5 | Biblia Le Internet Dzi | Xexe Yeye Gɔmeɖeɖe (1984)\n5 Eya ta mizu Mawu srɔ̃lawo, abe lɔlɔ̃viwo ene, 2 eye miyi edzi miazɔ le lɔlɔ̃ me, abe ale si ko Kristo la hã lɔ̃ mi, eye wòtsɔ eɖokui na ɖe mia ta wònye nunana kple vɔsa na Mawu, be wòanye ʋeʋẽ lilili la ene. 3 Migana woayɔ agbe gbegblẽ nɔnɔ kple makɔmakɔnyenye ƒomevi aɖeke alo ŋukeklẽ ŋkɔ teti gɔ̃ hã le mia dome o, abe ale si ko wòdze ame kɔkɔewo ene; 4 kple ŋukpenanuwɔwɔ alo bometsinyagbɔgblɔ, alo fefenya madzeto, nu siwo mesɔ o, ke akpedada boŋ. 5 Elabena mienya esia, le nyateƒe me la, miawo ŋutɔwo mienyae nyuie, be domenyinyi aɖeke meli na agbe gbegblẽ nɔla alo ame makɔmakɔ alo ŋuklẽla—si fia be ame nye trɔ̃subɔla—le Kristo la kple Mawu ƒe fiaɖuƒe la me o. 6 Migana ame aɖeke natsɔ nya ƒuƒluwo able mi o, elabena nu siwo meyɔ do ŋgɔ la tae Mawu ƒe dziku gbɔna tomaɖomaɖo ƒe viwo dzi ɖo. 7 Eya ta migade ha kpli wo o; 8 elabena tsã la, mienye viviti, ke azɔ la, mienye kekeli le Aƒetɔ la me. Miyi edzi mianɔ zɔzɔm abe kekeli ƒe viwo ene, 9 elabena kekeli la ƒe kutsetse ye nye nyuiwɔwɔ kple dzɔdzɔenyenye kpakple nyateƒe ɖe sia ɖe ƒomevi. 10 Miyi edzi mianɔ nuwo dom kpɔ, be wodze Aƒetɔ la ŋu hã; 11 eye midzudzɔ gomekpɔkpɔ kpli wo le dɔwɔwɔ matseku siwo nye viviti la ƒe dɔwo me, ke boŋ minɔ nya hem ɖe wo ŋu kura gɔ̃ hã, 12 elabena nu siwo wowɔna le ɣaɣlaƒe la, enye ŋukpe be woagblɔ wo ŋu nya kura gɔ̃ hã. 13 Ke nu siwo katã ŋu wole nya hem ɖo la, kekeli la ɖea wo ɖe go, elabena nu sia nu si woɖe ɖe go la, enye kekeli. 14 Esia tae wògblɔ be: “Oo, alɔ̃dɔla, nyɔ, eye nàfɔ tso ame kukuwo dome, eye Kristo la aklẽ ɖe dziwò.” 15 Eya ta mikpɔ nyuie, be ale si miezɔna la naganye abe numanyalawo ene o, ke boŋ abe nunyalawo ene, 16 eye miƒle ɣeyiɣi si sɔ la na mia ɖokui, elabena ŋkekeawo nye vɔ̃. 17 Esia ta midzudzɔ ame masenugɔmewo zuzu, ke boŋ miyi edzi miakpɔ nu si nye Yehowa ƒe lɔlɔ̃nu adze sii. 18 Eye miganɔ wain mum, si me nu baɖabaɖa wɔwɔ le la o, ke boŋ mina gbɔgbɔ la nanɔ mia yɔm fũu, 19 eye mitsɔ psalmowo kple Mawu kafukafu nyawo kpakple gbɔgbɔmehawo ƒo nu na mia nɔewo, miadzi ha, eye miaƒo ha le miaƒe dziwo me na Yehowa, 20 eye minɔ akpe dam na mía Mawu kple Fofo la le nuwo katã ŋuti ɣesiaɣi le mía Aƒetɔ Yesu Kristo ƒe ŋkɔ me. 21 Mibɔbɔ mia ɖokui na mia nɔewo le Kristo vɔvɔ̃ me. 22 Srɔ̃nyɔnuwo nebɔbɔ wo ɖokuiwo na wo srɔ̃wo, abe ale si woabɔbɔ na Aƒetɔ la ene, 23 elabena ŋutsue nye ta na srɔ̃a, abe ale si Kristo la hã nye ta na hame la ene, eye eyae nye ŋutilã sia ɖela. 24 Le nyateƒe me la, abe ale si hame la bɔbɔa eɖokui na Kristo la ene la, srɔ̃nyɔnuwo hã nebɔbɔ wo ɖokuiwo na wo srɔ̃wo le nu sia nu me. 25 Srɔ̃ŋutsuwo, miyi edzi mialɔ̃ mia srɔ̃wo, abe ale si ko Kristo la hã lɔ̃ hame la, eye wòtsɔ eɖokui na ɖe eta la ene, 26 bene wòakɔ eŋuti, aklɔ eŋuti to tsiléle nɛ me to nya la dzi, 27 bene wòatsɔ hame la aɖo ye ŋutɔ ŋkume le eƒe atsyɔ̃ɖoɖo me, esime ɖi, alo ayiléle, alo nu siawo tɔgbi aɖeke manɔ eŋu o, ke boŋ bene wòanɔ kɔkɔe, eye kpɔtsɔtsɔ aɖeke naganɔ eŋu o. 28 Alea wòle be srɔ̃ŋutsuwo nanɔ wo srɔ̃wo lɔ̃m abe woawo ŋutɔwo ƒe ŋutilãwo ene. Ŋutsu si lɔ̃a srɔ̃a la, elɔ̃a eɖokui, 29 elabena ame aɖeke melé fu ye ŋutɔ ƒe ŋutilã kpɔ o; ke boŋ enyinɛ, eye wòléa be nɛ nyuie, abe ale si Kristo la hã wɔna na hame la ene, 30 elabena eƒe ŋutilã ƒe ŋutinuwo míenye. 31 “Esia tae ŋutsu agblẽ fofoa kple dadaa ɖi, eye wòalé ɖe srɔ̃a ŋu, eye woa kple eve la woazu ŋutilã ɖeka.” 32 Nya ɣaɣla kɔkɔe sia lolo. Ke Kristo kple hame la ŋue mele nu ƒom le. 33 Ke hã, mia dome ŋutsu ɖe sia ɖe hã nelɔ̃ srɔ̃a abe ale si wòlɔ̃a eɖokui ene; ke ele be srɔ̃nyɔnu hã nade bubu deto srɔ̃a ŋu.


Yeremia 48 - Holy Bible [Ewe Bible 1913] - (Yer 48)\nƉe Moab ŋu Ale Yehowa Zebaot, Israel ƒe Mawu la, gblɔ esi: Baba na Neho, elabena wogblẽe! Wòxɔ Kiryatayim, eye ŋukpe lée, wogbã mɔ̃ sesẽ la wòzu ŋukpe!\nMoab ƒe adegbeƒoƒo nu tso, wodo tame vɔ̃ ɖe eŋu le Xesbon be: Mina míatsrɔ̃e, ne womaganye dukɔ azɔ o! Woatsrɔ̃ wò Madmen hã, eye yi anɔ yowóme.\nƔli ɖi le Xoronayim be Gbegblẽ kple mumũ gã!\nMoab mũ dze anyi, eye wo viwo le ɣlikpɛ dom.\nWole avi fam lia Luxit ƒe to dzi mɔ la, eye konyifaɣli le ɖiɖim le wo nu le Xoronayim ƒe abu nu le gbegblẽ la ta.\nMisi, miɖe miaƒe agbe, eye minɔ abe ame ɖeƒeƒle le gbegbe ene.\nEsi nèle dzi ɖom ɖe wò dɔwɔwɔwo kple wò kesinɔnuwo ŋu la, eyata woaxɔ wò hã, eye Kamos ayi aboyo me hekpe ɖe eƒe trɔ̃nuawo kple amegãwo ŋu.\nNugblẽla ava du sia du me, eye dua ɖeke masi o, bali me nu ayi, eye tagba atsrɔ̃, abe alesi Yehowa gblɔ ene.\nMina aʋala Moab, ne wòadzò adzo; eƒe duwo le aƒedo zu ge, amea ɖeke manɔ wo me o.\nAɖi amesi le alɔgblɔlɔ wɔm le Yehowa ƒe dɔ ŋu la ŋuti, eye aɖi amesi he eƒe yi ɖe megbe tso ʋukɔkɔɖi me la ŋu kpekpekpe.\nMoab li bɔkɔɔ tso eƒe ɖevime ke, eɖo ƒã ɖi kpoo, eye wometrɔe tso goe me ko ɖe goe bubu me o, eye meyi aboyo me o, eyata eƒe vivi gale eŋu, eye eƒe ʋeʋẽ metrɔ o.\nYehowa be: Eyata kpɔ ɖa, ŋkeke li gbɔna, eye madɔ goeviãlawo ɖa, ne woaviãe, woaɖi ƒuƒlu eƒe goewo, eye woagbã eƒe zewo.\nŊu akpe Moab ɖe Kamos ŋu, abe alesi ŋu kpe Israel ƒe aƒe la ɖe Betel, si ŋu woɖo dzi ɖo la ŋu ene.\nAleke mianɔ gbɔgblɔm be: Kalẽtɔwo míenye, eye ŋutsu aʋamewo míenye?\nFia, si ŋkɔ nye Yehowa Zebaot la be: Moab kple eƒe duwo gblẽla gbɔna xoxo, eye eƒe ɖekakpui tiatiawo yina ɖe amewuƒe.\nMoab ƒe gbegblẽ tu aƒe, ne woava eme, eye eƒe dzɔgbevɔ̃e le du dzi ŋutɔ.\nMi eƒe aƒelikawo katã kple amesiwo katã nya eƒe ŋkɔ la, mifa nɛ! Migblɔ be: Aleke ati tɔɖeŋu sesẽ la, atikplɔ nyo la ŋe?\nDibon-nyɔnuvi, ɖi tso wò ŋutikɔkɔe me, nabɔbɔ nɔ ke me; elabena Moab-gblẽla le ƒoƒo ge ɖe dziwò, eye wòagblẽ wò mɔ sesẽwo.\nAroer-nyɔnu, va tsi tre ɖe mɔ to nanɔ ŋu tsam, bia amesiwo si, eye wokplɔ la bena: Nya kae dzɔ?\nŊukpe lé Moab, elabena wogbãe. Mifa avi, eye mido ɣli, mido boblo le Arnon nu be: Wogblẽ Moab!\nƲɔnudɔdrɔ̃ va gbadzaƒe nyigba, Xolon, Yaza kple Mefaat dzi,\nDibon, Neho kple Bet-Diblatayim dzi.\nKiryatayim, Bet-Gamul kple Bet-Meon dzi,\nKeriyot kple Bozra kpakple Moab-nyigba ƒe du, siwo katã le didiƒe kple kpuiƒe la dzi.\nYehowa be: Wòŋe Moab ƒe dzo, eye wolã eƒe alɔ.\nMina aha Moab, ne wòano amu, be wòadze anyi ɖe eƒe xeɖeɖe me, ne eya hã nazu alɔmeɖenu, elabena Yehowa ŋu wòtɔ asi akɔ ɖo.\nƉe Israel mezu alɔmeɖenu na wò oa? Fiafiwo domee wolée le, hafi ne ènya ƒo nu le eŋu ko la, nènɔa ta ʋu ʋuma?\nMi Moabitɔwo, migblẽ miaƒe duwo ɖi, ne miaɖanɔ agatowo me, minɔ abe akpakpa, si wɔ atɔ ɖe agakpewo toga ene.\nMíese Moab dadala ŋkɔ be, edoa eɖokui ɖe dzi ŋutɔ, eƒoa adegbe, edana, edzraa eɖokui, eye eƒe dzi doa eɖokui ɖe dzi.\nYehowa be: Menya eƒe dɔmedzoe dodo kple eƒe numeɖiɖi, eƒe nu wɔwɔ mele ɖeke me o.\nEyata mafa avi ɖe Moab ŋu, mado ɣli ɖe Moab blibo la ŋu, eye maɖe hã ɖe Kir-Xeres-ŋutsuwo ŋu.\nSibna ƒe weinka, mafa avi na wò, wu alesi mefa avi na Yaezer, wò kawo to atsiaƒu dzi vaseɖe ƒu nu le Yaezer, nugblẽla va ƒo ɖi le wò kutsetsegbeɣi kple wò weinxaɣi.\nDzidzɔ kple aseyetsotso nu tso le agblewo me le Moab-nyigba dzi; metsi wein nu le weinfiãnu me, eye womagafiã wein kple aseyetsotso azɔ o; aseyetsotso maganye aseyetsotso o!\nLe Xesbon ƒe aƒadodo, si ɖi vaseɖe Eleale kple Yahaz ta wodo ɣli tso Zoar va ke ɖe Xoronayim vaseɖe Eglat etɔ̃lia ke, elabena Nimrim ƒe tsiwo hã amie.\nYehowa be: Matsrɔ̃ amesiwo dea nuxeƒe, eye woɖoa dzudzɔ na woƒe mawuwo la ɖa le Moab.\nEyata nye dzi axa nu ɖe Moab ŋu abe dzekuku ene, eye nye dzi axa nu ɖe Kir-Xeres-ŋutsuwo ŋu abe dzekuku ene, elabena nusiwo wotu ɖo la ƒe mlɔea dɔ̃.\nElabena tawo katã nye ta kokoe, wolũ gewo katã, abi kuku teƒe le asiwò katã ŋu, eye akpanya le aliwo katã dzi.\nAmewo katã le nu xam le Moab ƒe xɔtawo katã kple eƒe kpɔdomeewo katã, elabena megbã Moab abe ze manyomanyo ene.\nAleke wòhegbãe ale? Mifa avi! Aleke Moab trɔ megbe kple ŋukpee? Moab zu alɔmeɖenu kple bibi na eƒe aƒelikawo katã.\nElabena ale Yehowa gblɔ esi: Futɔ la adzo abe hɔ̃ ene, eye wòake aʋala ɖe Moab dzi!\nWòxɔ duwo, eye wòxɔ mɔ̃ sesẽwo. Moab-kalẽtɔwo ƒe dzi le ɣemaɣi abe nyɔnu, si le ku lém ƒe dzi ene.\nWotsrɔ̃ Moab, eye meganye dukɔ azɔ o, elabena etɔ asi akɔ ɖe Yehowa ŋu.\nMi Moabitɔwo, Yehowa be: Ŋɔdzi, ʋe kple mɔ̃ka le mia ŋu.\nAmesi si le ŋɔdzi nu la, age adze ʋe me, eye amesi do le ʋe me la, mɔ̃ka aɖee. Elabena Yehowa be: Mahe toheɣi avae na Moab.\nAmesisiawo tsra wɔɔ ɖe vɔvɔli te le Xesbon; elabena dzo tso Xesbon, eye dzoƒaɖe tso Sixon, efiã Moab ƒe tonuƒui kple ʋunyaʋunyaviwo ƒe dzodzome.\nMoab, baba na wò! Kamos-dukɔ tsrɔ̃, elabena wokplɔ wò ŋutsuviwo ɖade gaxɔ me, eye wokplɔ wò nyɔnuviwo yi aboyo mee.\nYehowa be: Ke magaɖo Moab te le ŋkeke mlɔeawo me. Moab ƒe ʋɔnudɔdrɔ̃ seƒe enye si.